টেকনাফে মুখোশধারী দুর্বৃত্তরা গুলি করে করেছে হত্যা আ.লীগ নেতাকে\nকক্সবাজার : জেলার টেকনাফ সদর ইউনিয়ন আওয়ামী লীগ সভাপতি সিরাজুল ইসলামকে (৬৫) গুলি করে হত্যা করেছে মুখোশধারী দুর্বৃত্তরা। এ সময় গুলিবিদ্ধ হয়ে আহত হয়েছে তার স্ত্রী ইয়াসমিন আক্তার জোহরা (৫২)। রোববার রাত দেড়টার দিকে টেকনাফ সদর ইউনিয়নের নতুন পল্লান পাড়ায় এ ঘটনা ঘটে। নিহত সিরাজুল ইসলাম টেকনাফ সদর ইউনিয়ন আওয়ামী লীগের সভাপতি ও সাবেক ইউপি সদস্য।\nনিহতের স্বজনদের বরাত দিয়ে টেকনাফ থানার ওসি মো. আব্দুল মজিদ জানান, আওয়ামী লীগ নেতা সিরাজুল ইসলাম নিজের শোয়ার ঘরের জানালা খোলা রেখে রাতে ঘুমিয়ে পড়েন। একই খাটে তার স্ত্রীও ঘুমিয়ে ছিলেন। রাত দেড়টার দিকে জানালা দিয়ে ঘুমন্ত অবস্থায় তাকে লক্ষ্য করে দুর্বৃত্তরা গুলি করে। এতে তিনি ও তার স্ত্রী গুলিবিদ্ধ হন। এ সময় তাদের শোর-চিৎকারে বাড়ির অন্য লোকজন ঘুম থেকে জেগে উঠলে দুর্বৃত্তরা পালিয়ে যায়। গুলিবিদ্ধ ২ জনকে স্বজনরা উদ্ধার করে টেকনাফ উপজেলা স্বাস্থ্য কমপ্লেক্সে নিয়ে গেলে কর্তব্যরত চিকিৎসক সিরাজুল ইসলামকে মৃত ঘোষণা করেন।\nটাঙ্গাইলের ধনবাড়ীতে ৩১০ পিস ইয়াবাসহ গ্রেপ্তার ১\nটাঙ্গাইলের ধনবাড়ী উপজেলায় ৩১০ পিস ইয়াবা ট্যাবলেটসহ আলমগীর হোসেন (৩৪) নামে এক মাদক ব্যবসায়ীকে গ্রেপ্তার করেছে পুলিশ। শনিবার রাত দেড়টার দিকে উপজেলার ভাইঘাট এলাকার তালতলা পুকুরপাড় থেকে তাকে গ্রেপ্তার করা হয়। তিনি ভাইঘাটের জমশেরপুর গ্রামের শামসুল হকের ছেলে।\nধনবাড়ী থানার ওসি মুজিবর রহমান জানান, আলমগীর দীর্ঘদিন ধরে মাদক ব্যবসা করে আসছেন। এর আগে মাদক মামলায় একাধিকবার তিনি গ্রেপ্তারও হয়েছেন। পরে জামিন নিয়ে আবারো একই ব্যবসা চালিয়ে আসছিলেন তিনি।\nখবর পেয়ে আর্মড পুলিশ ব্যাটেলিয়নের (এপিবিএন) একটি দল রাতে ধনবাড়ী পুলিশের সহায়তায় তালতলা পুকুরপাড়ে অভিযান চালিয়ে আলমগীরকে আটক করে। এসময় তার দেহ তল্লাশি করে ৩১০ পিস ইয়াবা উদ্ধার করা হয়। এ ব্যাপারে থানায় আরো একটি মাদক মামলা দায়েরের প্রস্তুতি চলছে।\n‘তোর মাথা নিয়ে যাবো- এই আমাদের ইচ্ছা’\nবরগুনায় পুরোহিতকে হত্যার হুমকি দিয়ে চিঠি পাঠানো ব্যক্তিরা কিলিং মিশনে সেখানে অবস্থান করছেন বলে দাবি করেছেন। তারা চিঠিতে উল্লেখ করেছেন, ‘আমরা এখন কিলিং মিশনে আছি বরগুনায়’।\nগাজীপুর সিটি করপোরেশন (গসিক) এলাকায় সড়ক দুর্ঘটনায় শিশুসহ দুইজন নিহত হয়েছে। তাৎক্ষণিকভাবে তাদের পরিচয় পাওয়া যায়নি।\nপুলিশ জানায়, শনিবার সকাল ছয়টার দিকে ঢাকা-টাঙ্গাইল মহাসড়কের নাওজোড় এলাকায় একটি ট্রাক চৌরাস্তাগামী একটি লেগুনাকে পিছন দিক থেকে ধাক্কা দেয়। এতে ঘটনাস্থলেই শিশুসহ লেগুনার দুই যাত্রী নিহত হয়। লাশ দুইটি উদ্ধার করে শহীদ তাজউদ্দীন আহমদ মেডিক্যাল কলেজ হাসপাতাল মর্গে পাঠানো হয়েছে।\nনাওজোর পুলিশ ফাঁড়ির এসআই মোজাম্মেল হক তথ্যের সত্যতা নিশ্চিত করেছেন।\nসাধারণ মানুষের মধ্যে আতঙ্ক বিরাজ করছে\nঝিনাইদহ : জেলার সদর উপজেলার কালিচরণপুর ইউনিয়নের উত্তর কাষ্টসাগরা গ্রামের শ্রী শ্রী রাধা মদন গোপাল বিগ্রহ মঠের সেবায়েত শ্যামানন্দ দাস গোসাইকে কুপিয়ে হত্যার ঘটনায় থমথমে অবস্থা বিরাজ করছে। সাধারণ মানুষের মধ্যে আতঙ্ক বিরাজ করছে।\nএদিকে, সাড়াশি অভিযান চালানোর জন্য খুলনা, যশোর, চুয়াডাঙ্গা, কুষ্টিয়া ও মাগুরা থেকে অফিসারসহ ৪ শতাধিক পুলিশ সদস্য নিয়োজিত করা হয়েছে। তাছাড়া হত্যাকাণ্ডের ঘটনায় বিক্ষোভ মিছিল ও সমাবেশ করেছে জেলা আওয়ামী লীগ।\nশুক্রবার রাত ৮টার দিকে জেলা আওয়ামী লীগের সাধারণ সম্পাদক ও পৌর মেয়র আলহাজ সাইদুল করিম মিন্টুর নেতৃত্বে মিছিলটি শহরের প্রধান প্রধান সড়ক প্রদক্ষিণ করে। পরে পায়রা চত্বরে এসে এক সমাবেশে মিলিত হয়।\nএ সময় বক্তারা, শ্যামানন্দ দাস গোসাইয়ের হত্যাকারীদের অবিলম্বে গ্রেপ্তার করে দৃষ্টান্তমূলক শাস্তির দাবি জানান। এছাড়াও বক্তারা জামায়াত-শিবির দলটিকে নিষিদ্ধ করার জন্য সরকারের প্রতি আহ্বান জানান।\nএদিকে, সাড়াশি অভিযানের জন্য পুলিশ মোতায়েনের বিষয়টি নিশ্চিত করে ঝিনাইদহের সহকারী পুলিশ সুপার (সদর সার্কেল) গোপীনাথ কানজিলাল জানান, হত্যাকাণ্ডে জড়িতদের গ্রেপ্তারে ৪ শতাধিক পুলিশ অফিসার ও সদস্যদের নিয়োজিত করা হয়েছে। রাতভর জেলার বিভিন্ন স্থানে অভিযান চালানো হবে।\nএর আগে বিকেলে ঝিনাইদহ জেলা প্রশাসনের পক্ষ থেকে আইনশৃঙ্খলা বিষয়ক বিশেষ সভার আয়োজন করা হয়। সে সময় খুলনা বিভাগীয় কমিশনার আব্দুস সামাদ, ডিআইজি এসএম মনির-উজ-জামান, র‌্যাব ৬ এর কমান্ডিং অফিসার রফিকুল ইসলাম, বিজিবির ৫৮ ব্যাটালিয়নের কমান্ডিং অফিসার লে. কর্নেল তাজুল ইসলাম, এডিশনাল ডিআইজি একরামূল হাবিব, ঝিনাইদহ জেলা প্রশাসক মাহবুব আলম তালুকদার ও পুলিশ সুপার আলতাফ হোসেন, ঝিনাইদহ পৌর মেয়র ও জেলা আওয়ামী লীগের সাধারণ সম্পাদক সাইদুল করিম মিন্টু, অতিরিক্ত পুলিশ সুপার আজবাহার আলী শেখ, সার্কেল এসপি গোপিনাথ কানজিলাল, ৬ উপজেলা নির্বাহী অফিসাররা, জেলা মুক্তিযোদ্ধা ইউনিট কমান্ডার মকবুল হোসেন, ওসি হাসান হাফিজুর রহমানসহ ৬ থানার ওসি।\nসে সময় বক্তারা গুপ্তহত্যা বন্ধে সামাজিক সচেতনা বৃদ্ধির কথা বলেন। এছাড়াও বিভিন্ন মন্দিরে পুলিশি পাহারার ব্যবস্থার দাবিও জানান।\nকুপ্রস্তাবে রাজি না হওয়ায়...\nপ্রতিবেশীর কুপ্রস্তাবে রাজি না হওয়ায় ফাতেমা আক্তার (২১) নামে এক গৃহবধূকে দাহ্য পদার্থ দিয়ে পুড়িয়ে হত্যার চেষ্টা করা হয়েছে।\nশুক্রবার সকালে ময়মনসিংহের ঈশ্বরগঞ্জ উপজেলার মধুপুর গ্রামে এ ঘটনা ঘটে।\nপরে পরিবারের লোকজন গুরুতর দগ্ধ অবস্থায় উদ্ধার করে তাকে ময়মনসিংহ মেডিকেল কলেজ হাসপাতালে ভর্তি করেছে।\nহাসপাতালে ভর্তি গৃহবধূ ফাতেমা আক্তার জানান, একই গ্রামের সোহরাব (৩৫) দীর্ঘদিন ধরে তাকে কুপ্রস্তাব দিয়ে আসছিল। এতে রাজি না হওয়ায় শুক্রবার সকাল ৬টার দিকে বাথরুমে যাবার সময় সোহরাব ওঁৎ পেতে থেকে তার শরীরে কেরোসিন অথবা পেট্রল ঢেলে আগুন জ্বালিয়ে পালিয়ে যায়।\nপরে আর্তচিৎকারে স্বামী বাচ্চু মিয়াসহ পরিবারের লোকজন এসে উদ্ধার করে তাকে হাসপাতালে ভর্তি করে।\nএদিকে খবর পেয়ে অতিরিক্ত পুলিশ সুপার হামিদুল হক ও ঈশ্বরগঞ্জ থানার ওসি (তদন্ত) রুহুল আমিন তালুকদার ময়মনসিংহ মেডিকেল কলেজ হাসপাতালে গিয়ে ফাতেমার চিকিৎসার খোঁজখবর নিয়েছেন।\nঈশ্বরগঞ্জ থানার ওসি (তদন্ত) রুহুল আমিন তালুকদার জানান, একই গ্রামের হাজি দুদু মিয়ার বখাটে ছেলে সোহরাব মিয়া ঘটনার পর থেকে গা ঢাকা দিয়েছেন। তাকে গ্রেফতারে অভিযান চলছে।\nএ ঘটনায় মামলা দায়েরের প্রস্তুতি চলছে বলে জানান ফাতেমার স্বামী বাচ্চু মিয়া। তিনি স্ত্রীকে পুড়িয়ে হত্যাচেষ্টায় জড়িত সোহরাবের শাস্তি দাবি করেন।


ঈশানের পুঞ্জমেঘ: বাসন্তী-সাধ\nপলাশ বলে , আগুন জ্বালো •••\nশিমুল বলে ,আগুন জ্বালো•••\nমনের ঘরে জ্বালো আলো •••\nঘুচাও যত বোধের কালো !\nঅশোক-কিংশুক তাঁরাও বলে,\nআবীর ঢালো ,আবীর ঢালো•••\nবিশ্বভুবন রাঙিয়ে ফেলো •••\nউদাসীমনে আওয়াজ তোলো\nনিষ্প্রাণেতে দেহ প্রাণ •••\nবাড়াও সভ্য -সমাজ মান !\nপ্রেমের আলো আপনি জ্বলে ----\nভালো-মন্দ অবহেলে •••\nজীবনযুদ্ধে চাই যে শিক্ষা !\nবোধের আলোই পরম দীক্ষা •••\nপলাশ-শিমুল তাইতো বলে ,\nঅমন আলো চাই মনোবলে •••\nকতো অভাগা বিপাকের কবলে !\nপুড়ছে জ্বলছে সমাজ-সরীসৃপের হলাহলে !\nকতো অনঘ অনাথ বিনা মাতৃকোলে !\nজীবন যেন তাঁদের না হয় বিষাক্ত তিলে তিলে !\nসুষ্ঠু সমাজ গড়া চাই তাইতো পলে পলে •••\nপলাশ -শিমুল তাইতে বলে ,\nআগুন জ্বালো , আগুন জ্বালো ----\nভুবন কর আলোয় আলো •••\n১ -৩ -১৮ ইং,\nলিখেছেন Sikta Biswas সময় মার্চ ০১, ২০১৮


(Amartya Sen থেকে পুনর্নির্দেশিত)\n(1933-11-03) নভেম্বর ৩, ১৯৩৩ (বয়স ৮৭)\nঅর্থনীতিতে নোবেল পুরস্কার (১৯৯৮)\nঅমর্ত্য সেন (জন্ম: ৩রা নভেম্বর, ১৯৩৩) একজন নোবেল পুরস্কার বিজয়ী ভারতীয় বাঙালী অর্থনীতিবিদ ও দার্শনিক। দুর্ভিক্ষ, মানব উন্নয়ন তত্ত্ব, জনকল্যাণ অর্থনীতি ও গণদারিদ্রের অন্তর্নিহিত কার্যকারণ বিষয়ে গবেষণা এবং উদারনৈতিক রাজনীতিতে অবদান রাখার জন্য ১৯৯৮ সালে তিনি অর্থনৈতিক বিজ্ঞানে ব্যাংক অফ সুইডেন পুরস্কার (যা অর্থনীতির নোবেল পুরস্কার হিসেবে পরিচিত) লাভ করেন। অমর্ত্য সেনই জাতিসংঘের বিভিন্ন দেশের শিক্ষা এবং মানব সম্পদ উন্নয়ন সম্পর্কে ধারণা পাওয়ার জন্য মানব উন্নয়ন সূচক আবিষ্কার করেন। তিনিই প্রথম মার্কিন যুক্তরাষ্ট্রের নাগরিক না হয়েও ন্যাশনাল হিউম্যানিটিস মেডালে ভূষিত হন।\nতিনি বর্তমানে টমাস ডাব্লিউ ল্যামন্ট বিশ্ববিদ্যালয়ের সম্মানসূচক অধ্যাপক এবং হার্ভার্ড বিশ্ববিদ্যালয়ের দর্শন বিভাগের অধ্যাপক হিসাবে কর্মরত আছেন। তিনি হার্ভার্ড সোসাইটি অফ ফেলোস, ট্রিনিট্রি কলেজ, অক্সব্রিজ এবং ক্যামব্রিজের একজন সিনিয়র ফেলো। এছাড়াও তিনি ১৯৯৮ থেকে ২০০৪ সাল পর্যন্ত ক্যামব্রিজের ট্রিনিটি কলেজের মাস্টার হিসেবে কর্মরত ছিলেন। বর্তমানে তিনি অলাভজনক প্রতিষ্ঠান হেলথ ইমপ্যাক্ট ফান্ডের অ্যাডভাইজরি বোর্ড অব ইনসেন্টিভ ফর গ্লোবাল হেল্থ্ এর সদস্য। তিনিই প্রথম ভারতীয় শিক্ষাবিদ যিনি একটি অক্সব্রিজ কলেজের প্রধান হন। এছাড়াও তিনি প্রস্তাবিত নালন্দা আন্তর্জাতিক বিশ্ববিদ্যালয়ের উপাচার্য হিসাবেও কাজ করেছেন।\nঅমর্ত্য সেনের জন্ম শান্তিনিকেতনে মাতামহ ক্ষিতিমোহন সেনের 'পর্ণকুটীরে'। তার আদি নিবাস বর্তমান বাংলাদেশের রাজধানী ঢাকার মানিকগঞ্জে। রবীন্দ্রনাথ ঠাকুর তাঁঁর নাম রেখেছিলেন অমর্ত্য, যার অর্থ অমর বা অবিনশ্বর। অমর্ত্য সেন একটি সম্ভ্রান্ত বৈদ্যব্রাহ্মণ পরিবারে জন্মগ্রহণ করেছিলেন। তার মাতামহ আচার্য ক্ষিতিমোহন সেন ছিলেন প্রাচীন ভারতীয় সাহিত্যের একজন পন্ডিত এবং রবীন্দ্রনাথ ঠাকুরের সহযোগী। এছাড়া, তিনি সংস্কৃত ভাষার অধ্যাপক এবং বিশ্বভারতী বিশ্ববিদ্যালয়ের দ্বিতীয় উপাচার্যও ছিলেন। ক্ষিতিমোহন সেনের তিন ভ্রাতষ্পুত্রের মধ্যে সুকুমার সেন ভারতের প্রথম নির্বাচন কমিশনার, অমিয় সেন একজন প্রসিদ্ধ ডাক্তার এবং ব্যারিস্টার অশোক কুমার সেন, সাংসদ. ছিলেন ভারতের কেন্দ্রীয় আইন ও বিচার মন্ত্রনালয়ের একজন সাবেক ক্যাবিনেট মন্ত্রি। অমর্ত্য সেনের বাবা অধ্যাপক আশুতোষ সেন এবং মা অমিতা সেন, দুজনই ঢাকার মানিকগঞ্জে জন্মগ্রহণ করেন। আশুতোষ সেন ঢাকা বিশ্ববিদ্যালয়ের রসায়ন বিভাগের অধ্যাপক এবং পরবর্তীকালে ওয়েস্ট বেঙ্গল পাবলিক সার্ভিস কমিশনের চেয়ারম্যান হিসেবে দিল্লিতে কর্মরত ছিলেন। পিতামহ সারদাপ্রসাদ সেন ছিলেন জেলা ম্যাজিস্ট্রেট।\nক্যামব্রিজের টিনিট্রি কলেজে পি.এইচ.ডি ডিগ্রির জন্য ভর্তি হয়ে দুই বছরের ছুটিতে কলকাতা ফিরলে সাথে সাথে ত্রিগুনা সেন তাকে সদ্য প্রতিষ্ঠিত যাদবপুর বিশ্ববিদ্যালয়ের অধ্যাপক এবং অর্থনীতি বিভাগের প্রতিষ্ঠাতা প্রধান হিসেবে নিয়োগ করেন। অমর্ত্য সেনই ছিলেন ভারতের ইতিহাসে সর্বকনিষ্ঠ (২৩ বছর) অধ্যাপক এবং বিভাগীয় প্রধান। যাদবপুর বিশ্ববিদ্যালয়ে অধ্যাপনাকালীন তিনি বেনারস হিন্দু বিশ্ববিদ্যালয়ের অধ্যাপক এবং তাত্ত্বিক এ.কে. দাশগুপ্তকে তার অধীক্ষক (সুপারভাইজার) হিসেবে পেয়েছিলেন। পূর্ণ দুই বছর যাদবপুর বিশ্ববিদ্যালয়ে অধ্যাপনা করার পর ১৯৫৯ সালে তিনি ট্রিনিট্রি কলেজে তার পি.এইচ.ডি ডিগ্রি শেষ করার জন্য ফিরে যন।\nদর্শন চর্চার মাধ্যমে জ্ঞান বিকশিত করা আমার জন্য খুবই গুরুত্বপূর্ন ছিল তার কারণ এই নয় যে আমার প্রিয় বিষয় অর্থনীতি, দার্শনিক চিন্তাভাবনার সাথে ওতোপ্রত ভাবে জড়িত, তার মূল কারণ দর্শন শাস্ত্র অধ্যয়ন নিজে থেকেই অনেক ফলপ্রসু।।\nঅমর্ত্য সেনের জন্য কেমব্রিজ একটি যুদ্ধক্ষেত্রে পরিনত হয়েছিল। সেখানে কেইনসিয়ান অর্থনিতীর পক্ষাবলম্বি ও কেইনসের অবদান সমর্থনকারীদের সাথে নিও-ক্লাসিক্যাল ও কেইনসের বিরোধিদের সাথে বিতর্ক লেগেই থাকত। সৌভাগ্যবশত অমর্ত্য সেনের সাথে দুই পক্ষের সম্পর্কই ভাল ছিল এবং ট্রিনিট্রি কলেজে সহনশীল এবং গনতান্ত্রিক পরিবেশ বজায় থাকত। বি.এ শেষ করার পর পি.এইচ.ডি গবেষণার জন্য অমর্ত্য সেনকে সম্পূর্ন ভিন্নধর্মী একটি বিষয়ের চয়ন করতে হয়। তিনি জন রবিনসনের অধীনে অর্থনিতীর বিকল্প কৌশলের উপর তার গবেষণাপত্র দাখিল করেন। জন রবিনসন ছিলেন অত্যন্ত মেধাবী কিন্তু কিছুটা অসহনশীল এবং নব্য-কেইনসিয়ান ধারণায় বিশ্বাসী ছিলেন। কুয়েন্টিন স্কিনারের মতে অমর্ত্য সেন কেমব্রিজ অ্যাপোস্টলস নামক একটি গোপন সংঘের সদস্য ছিলেন।\nঅমর্ত্য সেন মাত্র ২৩ বছর বয়সে যাদবপুর বিশ্ববিদ্যালয় এর অর্থনীতি বিভাগের প্রতিষ্ঠাতা এবং পূর্ণ অধ্যাপক হিসেবে নিযুক্ত হন। ১৯৬০-৬১ সালে ম্যাসাচুসেট্‌স ইনস্টিটিউট অফ টেকনোলজি, স্ট্যানফোর্ড বিশ্ববিদ্যালয়, কর্নেল বিশ্ববিদ্যালয়, ইউনিভার্সিটি অব ক্যালিফোর্নিয়া অ্যাট বার্কলেতে ভিজিটিং অধ্যাপক ছিলেন। বর্তমানে হার্ভার্ড বিশ্ববিদ্যালয়ের ল্যামন্ট প্রফেসর হিসেবে কর্মরত। ১৯৭২ সালে তিনি লন্ডন স্কুল অফ ইকোনমিক্স এ অধ্যাপক হিসেবে যোগ দেন। ক্যামব্রিজ বিশ্ববিদ্যালয় ১৯৭৭ থেকে ১৯৮৬ সাল পর্যন্ত তিনি অক্সফোর্ড বিশ্ববিদ্যালয়ে শিক্ষকতা করেছেন। অমর্ত্য সেনের লেখা গ্রন্থাবলী ৩০টিরও বেশি ভাষায় অনূদিত হয়েছে।\n২০০০: তিনি গ্রেট্ ব্রিেন্ এর অর্ডার অফ কম্প্যানিয়ন অফ অনার এ ভূষিত হন।\n'https://bn.wikipedia.org/w/index.php?title=অমর্ত্য_সেন&oldid=4705852' থেকে আনীত\nএ পৃষ্ঠায় শেষ পরিবর্তন হয়েছিল ১২:২০টার সময়, ২৪ নভেম্বর ২০২০ তারিখে।


মুহম্মদ জাফর ইকবাল ৬:০৮ অপরাহ্ণ, জুলাই ৩০, ২০১৯\nসেদিন আমি একটা ই-মেইল পেয়েছি। সেখানে ছোট একটা লাইন লেখা, ‘স্যার, আত্মহত্যার মিছিলে আরও একটি নাম যুক্ত হলো...’ এই লাইনটির নিচে আত্মহত্যার খবরটির একটা লিঙ্ক। আমার বুকটা ধক করে উঠল, কারণ আমি সঙ্গে সঙ্গে বুঝে গিয়েছি কে আত্মহত্যা করেছে, কেন আত্মহত্যা করেছে। যে ই-মেইলটি পাঠিয়েছে সে আমাকে আগেই সতর্ক করে বলেছিল যে আমি আরও আত্মহত্যার খবর পাব। শিক্ষার মান উন্নয়ন করার জন্য যে সাতটি কলেজকে ঢাকা বিশ্ববিদ্যালয়ের অধিভুক্ত করা হয়েছে এরা সেই কলেজের ছাত্রছাত্রী। এই দেশের ছাত্রছাত্রীদের আত্মহত্যার মতো ভয়ঙ্কর পরিণতির দিকে ঠেলে দেওয়ার পরও আমরা কেমন করে আমাদের দৈনন্দিন কাজ করে যাচ্ছি? আমাদের ভেতর কোনো অপরাধবোধ নেই?\nএই সাতটি কলেজের একটি কলেজ থেকে একজন ছাত্র কিছু দিন আগে আমাকে একটা দীর্ঘ চিঠি লিখেছিল। সে আমাকে লিখেছে, তাদের শিক্ষার মান উন্নয়ন করার এই পরিকল্পনা তার মতো আড়াই লাখ শিক্ষার্থীর জীবন ধ্বংসের মুখে ঠেলে দিয়েছে। তাদের সঙ্গে যারা জাতীয় বিশ্ববিদ্যালয়ে ভর্তি হয়েছে তারা চূড়ান্ত বর্ষের পরীক্ষায় প্রস্তুতি নিচ্ছে অথচ তারা এখন পর্যন্ত প্রথম বর্ষ শেষ করতে পারেনি। শুধু তাই নয়, পরীক্ষা দিতে গিয়ে তারা আবিষ্কার করেছে চার ঘণ্টার পরীক্ষার জন্য তাদের তিন ঘণ্টা সময় দেওয়া হয়েছে। (বিষয়টা মনে হয় আরও জটিল, আশি নম্বরের পরীক্ষার জন্য কোনো কোনো পরীক্ষা হয়েছে তিন ঘণ্টায়, কোনো কোনোটা সাড়ে তিন ঘণ্টায় এবং কোনো কোনোটা চার ঘণ্টায়। এটি সেই ছাত্রের অভিযোগ।\nছাত্রটির অভিযোগের তালিকা আরও দীর্ঘ। তার মতে সমস্যাগুলো হচ্ছে তীব্র সেশনজট, ফলাফল প্রকাশ হতে বিলম্ব, সিলেবাসের বাইরে থেকে প্রশ্ন, পরীক্ষার সময় কমানো, গণহারে ফেল, ফলাফলে ভুল এবং সেই ভুল সংশোধনের নামে হয়রানি, ফলাফল পুনঃসংশোধনের পর একেবারে একশ ভাগ ফলাফল আগের মতো রেখে দেওয়া ইত্যাদি।\nছাত্রটির চিঠির লাইনে লাইনে হতাশা, তার চাইতে জুনিয়র ছেলেমেয়েরা পাস করে বিসিএস দিচ্ছে অথচ সে নিশ্চিত যে সে পরীক্ষাতে পাসই করতে পারবে না। যে পরীক্ষায় শতকরা নব্বই জন ফেল করছে সেই পরীক্ষায় সে কেমন করে পাস করবে?\nপরিচিত মানুষজন যখন তার লেখাপড়ার খোঁজ নেয় সে লজ্জায় মুখ দেখাতে পারে না। তার অভিযোগগুলো যে সত্যি সেটা প্রমাণ করার জন্য সে আমাকে কিছু কাগজপত্র পাঠিয়ে তাদের জন্য কিছু একটা করার জন্য অনুরোধ করেছে। চিঠির শেষে সে লিখেছে এর মাঝে বেশ কয়েকজন আত্মহত্যা করেছে এবং ভবিষ্যতে আরও করবে।\nতার ভবিষ্যদ্বাণী সত্যি হয়েছে। জুলাই মাসের ১৯ তারিখ বেগম বদরুন্নেছা সরকারি মহিলা কলেজের মিতু নামের একজন হাসিখুশি মেয়ে আত্মহত্যা করেছে। খবরটি পড়ার পর থেকে আমি এক ধরনের তীব্র অপরাধবোধে ভুগছি। লেখাপড়া করতে এসে ছাত্রছাত্রীরা আত্মহত্যা করে এটি কেমন করে সম্ভব?\nযে ছাত্রটি আমার কাছে দীর্ঘ একটি চিঠি পাঠিয়েছিল সে আমার কাছে সাহায্য চেয়েছিল। সাহায্য করার মতো আমি কেউ নই, কিন্তু ডুবন্ত মানুষ খড়কুটোকেও আঁকড়ে ধরে। আমি সে খড়কুটো তাই আমার পক্ষে যেটা করা সম্ভব সেটা করেছি, দেশের সব সংবাদপত্রের কাছে অনুরোধ করেছি সাত কলেজের অধিভুক্তির বিষয়টি অনুসন্ধান করে প্রয়োজন হলে কোনো ধরনের রিপোর্ট প্রকাশ করতে।\nসংবাদপত্রগুলো নিজেদের উদ্যোগেই কিংবা কেউ কেউ আমার অনুরোধে বিষয়টা নিয়ে নানা ধরনের রিপোর্ট প্রকাশ করেছে। এখন আমি জানি আমার কাছে লেখা সেই ছাত্রের অভিযোগগুলো মিথ্যা নয়। সত্যি সত্যি তাদের জীবন নিয়ে এক ধরনের নির্মম পরিহাস করা হচ্ছে।\nআমাদের পাবলিক এবং প্রাইভেট বিশ্ববিদ্যালয়ে যত ছাত্রছাত্রী পড়ে তার থেকে অনেক বেশি ছাত্রছাত্রী পড়ে জাতীয় বিশ^বিদ্যালয়ে অধিভুক্ত অসংখ্য কলেজ। যদি তাদের শিক্ষার মান যথেষ্ট উন্নত না হয়ে থাকে এবং সেটা উন্নত করার জন্য তাদের ঢাকা বিশ্ববিদ্যালয়ের অধিভুক্ত করার প্রয়োজন হয়ে থাকে তাহলে অন্য কলেজগুলো কী দোষ করল? তাদের শিক্ষার মান কী উন্নয়ন করার কোনো প্রয়োজন নেই! (পত্রপত্রিকায় যে রিপোর্ট বের হয়েছে সেখানে অবশ্য শিক্ষার মান উন্নয়নের কথা লেখা নেই সেখানে বলা হয়েছে জাতীয় বিশ্ববিদ্যালয় এবং ঢাকা বিশ্ববিদ্যালয়ের ভাইস চ্যান্সেলরদের ‘বিরোধ’ এর আসল কারণ। আমি অবশ্যি অনেক চিন্তা করেও দু’জন ভাইস চ্যান্সেলরের ব্যক্তিগত দ্বন্দ্ব কীভাবে এত বড় একটা রাষ্ট্রীয় সিদ্ধান্তের কারণ হতে পারে কিছুতেই ভেবে পাইনি। তাই আমি ধরে নিচ্ছি শিক্ষার মান উন্নয়নই এর মূল কারণ এবং হয়তো পর্যায়ক্রমে অন্য পাবলিক বিশ্ববিদ্যালয়গুলোকে স্থানীয় কলেজের দায়িত্ব দেওয়ার মতো কোনো একটা পরিকল্পন আছে! সেটি ভালো হবে না খারাপ হবে আমি মোটেই সেই বিতর্কে যাচ্ছি না)।\nতবে আমরা মোটামুটি নিশ্চিতভাবে বলতে পারি সাতটি কলেজকে ঢাকা বিশ্ববিদ্যালয়য়ের সঙ্গে অধিভুক্ত করার এই পরিকল্পনাটি কাজ করেনি। কেন করেনি সেটা বোঝা খুব কঠিন নয়। খোঁজ নিয়ে জেনেছি, কলেজগুলোকে অধিভুক্ত করার ফলে তাদের বেশ কিছু বাড়তি কাজ করতে হয়, পরীক্ষা কমিটির সভাপতির দায়িত্ব পালন করতে হয়। এটি বিশাল দায়িত্ব। প্রশ্নপত্র মডারেশন করতে হয়- প্রশ্নপত্র মডারেশনের পর তার রূপ পুরোপুরি পাল্টে যাওয়া বিচিত্র কিছু নয়। শতকরা দশ ভাগ ছাত্রছাত্রীর খাতা দেখতে হয়। আড়াই লাখ ছাত্রছাত্রীর দশ ভাগ প্রায় পঁচিশ হাজার ছাত্রছাত্রী, আমাদের বিশ্ববিদ্যালয়ের মতো দুটি বিশ্ববিদ্যালয়!\nসোজা হিসেবে ঢাকা বিশ্ববিদ্যালয়কে এখন নিজেদের বিশ্ববিদ্যালয় ছাড়াও আমাদের বিশ্ববিদ্যালয়ের মতো দুই দুটি বিশ্ববিদ্যালয়ের সব ছাত্রছাত্রীর খাতা দেখতে হয়। ভাইভাতে বহির্সদস্য হিসেবে যেতে হয়, সব ছাত্রের জন্য এক মিনিট করে দেওয়া হলেও কত সময় দিতে হবে কেউ হিসাব করেছে? এ ছাড়াও পরীক্ষার ফল প্রকাশের বিশাল দায়িত্ব রয়েছে। নিশ্চয়ই সাত কলেজের শিক্ষকরা সেখানে সাহায্য করেন কিন্তু দায়িত্বটুকু তো থেকেই যায়। কাজেই প্রশ্নপত্র কঠিন হয়ে যাচ্ছে, খাতা দেখতে দেরি হয়ে যাবেই। ফল প্রকাশিত হচ্ছে না, ভুল ভ্রান্তি হচ্ছে, সেগুলো ঠিক করা যাচ্ছে না এবং অধিভুক্ত সাত কলেজের সব শিক্ষার্থীর জীবন হারাম হয়ে যাচ্ছে!\nঢাকা বিশ^বিদ্যালয়ের মূল ছাত্রছাত্রীরাও এই অধিভুক্তি বাতিল করার জন্য আন্দোলন শুরু করেছে। ক্লাস পরীক্ষা বন্ধ। প্রশাসনিক ভবনে তালা। আমি দেখার জন্য অপেক্ষা করছিলাম কখন ছাত্রলীগের ছেলেরা মাঠে নামে। এখন তারাও নেমে পড়েছে।\nনিজেদের সঙ্গে নিজেদের সংঘাত শুরু হয়েছে, কলেজের ছাত্রছাত্রীদের সঙ্গে সংঘাত এখন শুধু সময়ের ব্যাপার। সোজা কথা পরিস্থিতি যতটুকু জটিল হওয়া সম্ভব ততটুকু হয়ে গিয়েছে। এখন ভবিষ্যতে সেটি কোনদিকে মোড় নেবে তা কেউ অনুমান করতে পারছে না।\nআমি যখন পিএইচডি করি তখন আমার সুপারভাইজার একদিন কয়েক গবেষকের সঙ্গে কথা বলছিলেন। গবেষণার একটি বিশেষ ব্যাপার নিয়ে তারা একটা ভিন্নধর্মী কাজ করতে চায়। আমার সুপারভাইজার ছিলেন খুবই চাছাছোলা মানুষ, তিনি অন্য গবেষকদের বললেন, ‘তোমরা এই ঘোড়াটাকে নিয়ে টানাটানি করতে চাও কর-আমি আপত্তি করব না। কিন্তু ঘোড়া যদি মরে যায় তাহলে অতি দ্রুত এই ঘোড়াকে কবর দেওয়ার সাহসটুকু যেন থাকে।’ তার কথাটি আমার খুব পছন্দ হয়েছিল এবং আমার নিজের জীবনে এটা মনে রেখেছি। যে কোনো ব্যাপারে নতুন কিছু চেষ্টা করার মাঝে কোনো দোষ নেই, কিন্তু সেই নতুন কিছু যদি কাজ না করে তাহলে সেটাকে অতি দ্রুত ‘কবর’ দেওয়ার সাহস থাকতে হয়।\nআমি মনে করি এই সাত কলেজের অধিভুক্তির বিষয়টি কাজ করেনি, তাই এখন যত দ্রুত সম্ভব এ ব্যাপারে একটা চূড়ান্ত সিদ্ধান্ত নিয়ে এটার নিষ্পত্তি করে ফেলা উচিত। তবে আমাদের দেশে সেই কালচারটি এখনো গড়ে ওঠেনি। মৃত ঘোড়াকে কবর দেওয়া দূরে থাকুক, ঘোড়াটি যে মারা গেছে আমরা সেটা স্বীকার করতে রাজি হই না। বাড়তি পাবলিক পরীক্ষা হিসেবে পিএসসি এবং জেএসসি এই দেশের ছেলেমেয়েদের জন্য একটু অহেতুক বিড়ম্বনা সেটি সবাই মেনে নেওয়ার পরও এই পরীক্ষা দুটি বাতিল করা হচ্ছে না! কাজেই সাতটি কলেজের বিষয়টা যেভাবে ঝুলে আছে সেভাবেই যদি দিনের পর দিন ঝুলে থাকে আমি একটুও অবাক হব না।\nআমাদের নিঃশ্বাস বন্ধ করে অপেক্ষা করে থাকতে হবে আবার না কোনো একদিন জানতে পারি যে আবার আরও কোনো ছাত্র বা ছাত্রী হতাশায় আত্মহত্যা করে ফেলেছে। একজন মানুষের জীবন কত বড় একটি ব্যাপার! সেটি শুধু যে সেই মানুষটির জীবন তা নয় তার সঙ্গে আরও কত আপনজনের স্নেহ-মমতা-ভালোবাসা জড়িয়ে থাকে, সেটি যখন এভাবে আমাদের অবহেলার কারণে হারিয়ে যায় আমরা সেটা কেমন করে মেনে নিই?\nবেশ কয়েক বছর আগে শাবিপ্রবির আমাদের বিভাগটি জাতীয় বিশ্ববিদ্যালয়ের ভর্তি পরীক্ষার প্রক্রিয়ায় কারিগরি সাহায্য করেছিল। তখন সেই বিশ্ববিদ্যালয়ে অধিভুক্ত কলেজগুলো নিয়ে আমার একটা ধারণা হয়েছিল। সেবার আমি প্রথমবার এই কলেজগুলোর গুরুত্বটা অনুভব করেছিলাম। জাতীয় বিশ্ববিদ্যালয়ের অধিভুক্ত কলেজগুলোর মোট ছাত্র সংখ্যা বিশ লাখ। কাজেই আমাদের যদি দেশের শিক্ষার মান উন্নয়ন করতে হয় তাহলে সবার আগে কোথায় দৃষ্টি দিতে হবে? অবশ্যই এই বিশাল ছাত্র সংখ্যার দিকে। আমরা যদি তাদের লেখাপড়ার মান একটুখানিও বাড়াতে পারি তাহলে তার প্রভাব হয় অনেক বড়, এটা হচ্ছে সহজ গাণিতিক হিসাব।\nআমাদের দেশের বড় বড় বিশ্ববিদ্যালয়ের সবচাইতে মেধাবী ছাত্রছাত্রীদের আমরা ধরে রাখতে পারিনি। ব্যর্থতা আমাদের-আমরা তাদের জন্য গবেষণার ক্ষেত্র গড়ে তুলতে পারিনি, কাজের পরিবেশ তৈরি করতে পারিনি, তাদের উপযুক্ত অর্থ, বিত্ত, সম্পদ কিংবা নিরাপত্তা দিতে পারিনি, তাদের সন্তানদের সত্যিকার লেখাপড়ার ব্যবস্থাও করে দিতে পারিনি। আমার ধারণা, যদি কোনো ধরনের জরিপ নেওয়া হয় তাহলে আমরা দেখব আমাদের এই দেশের মূল চালিকাশক্তির একটি বড় অংশ এই বড় বড় বিশ্ববিদ্যালয় থেকে আসেনি, এসেছে দেশের আনাচে কানাচে ছড়িয়ে ছিটিয়ে থাকা কলেজগুলো থেকে।\nআমরা তাহলে আমাদের কৃতজ্ঞতাটি কাদের জানাব? আমরা কী সেটি করছি? তাহলে কেন তাদের আত্মহত্যা করে তাদের জীবনের অবসান করতে হচ্ছে?\nসাবেক অধ্যাপক, শাবিপ্রবি


অর্থনীতি • আরও সদ্য প্রাপ্ত সংবাদ • রাজনীতি\nপ্রকাশের সময় : এপ্রিল ২৩, ২০১৯, ৬:৪১ অপরাহ্ণ\nআপডেট সময় : এপ্রিল ২৩, ২০১৯ at ৬:৪১ অপরাহ্ণ\nনাঈম কামাল : বিএনপির ভারপ্রাপ্ত চেয়ারম্যান তারেক রহমান ও তার স্ত্রী ডা. জোবায়দা রহমানের নামে যুক্তরাজ্যের একটি ব্যাংকে থাকা তিনটি হিসাব জব্দের নির্দেশ দিয়েছে ঢাকার আদালত। এ নির্দেশ কার্যকর হওয়ার সম্ভাবনা কতটুকু? ডয়চে ভেলে\nব্যারিস্টার জ্যোর্তিময় বড়ুয়া বলেন, বাংলাদেশের বিদ্যমান আইনে এটা সম্ভব নয়। লিগ্যালি যদি ট্র্যনজেকশন হয়, তাহলে ওরা শুনবে কেন?\nতবে দুর্নীতি দমন কমিশনের আইনজীবী মাহমুদ হোসেন জাহাঙ্গীর সাংবাদিকদের বলেছেন, আদেশটি স্বরাষ্ট্র মন্ত্রণালয়ের মাধ্যমে ব্রিটেনের অ্যাটর্নি জেনারেলের অফিসে পাঠানো হবে। সেখানে অ্যাটর্নি জেনারেল অফিস সংশ্লিষ্ট ব্যাংকে পাঠিয়ে আদেশ কার্যকর করবেন। এভাবে কি সম্ভব? জ্যোর্তিময় বড়ুয়া বলেন, অ্যাটর্নি জেনারেলের অফিস থেকে বললে ব্যাংক এগুলো শুনবে না। আদালতের সুনির্দিষ্ট রায় না থাকলে কোনো অ্যাকাউন্ট সম্পর্কেও ওরা বলবে না। শুধুমাত্র ওদের দেশের ফিনান্সিয়্যাল ইউনিট থেকে কিছু বললে ওরা শুনবে। তাছাড়া ওদের ব্যাংকিং আইন অনুযায়ী ওরা চলে। সেখানে ওই টাকাগুলো ফেরত আনারও কোনো সুযোগ নেই।\nযুক্তরাজ্যের স্যানট্যান্ডার ব্যাংক ইউকে’তে তারেক রহমানের নামে দুটি এবং তার স্ত্রীর নামে একটি ব্যাংক হিসাব জব্দ করেছেন আদালত। এসব ব্যাংক হিসাবে বাংলাদেশ থেকে সন্দেহজনক লেনদেন হওয়ার অভিযোগ রয়েছে। ব্রিটেনের ফিন্যান্সিয়্যাল ইন্টেলিজেন্স ইউনিট (এফআইইউ) এসব ব্যাংক হিসাব আগেই জব্দ করেছে । দুদকের অনুমতি মামলার আবেদনে বলা হয়, তারেক রহমানের বিরুদ্ধে দেশ থেকে অর্থ পাচার করে বিদেশে বিনিয়োগ করার অভিযোগের অনুসন্ধান চলছে। অনুসন্ধানে দেখা যায়, স্যানট্যান্ডার ব্যাংক ইউকে’তে পরিচালিত একটি প্রতিষ্ঠানের হিসাব থেকে তারেক রহমান এবং জোবায়দা রহমানের তিনটি ব্যাংক হিসাবে ৫৯ হাজার ৩৪১ দশমিক ৯৩ ব্রিটিশ পাউন্ড স্থানান্তর এফআইইউ, ইউকের নির্দেশে আটক আছে। ওই অর্থ তারা অন্যত্র হস্তান্তর বা রূপান্তর করার চেষ্টা করছেন। তাই বর্ণিত অর্থের বিষয়ে এখনি কোনো ব্যবস্থা গ্রহণ না করা হলে তা বেহাত হয়ে যাওয়ার সম্ভবনা।\nকিন্তু যেহেতু আগে থেকেই অ্যাকাউন্টগুলো সে দেশের সরকার জব্দ করে রেখেছে, তাহলে নতুন করে কিভাবে জব্দ হবে? যুক্তরাজ্যে থাকা তারেকের বিরুদ্ধে অর্থ পাচারের মাধ্যমে বিদেশে বিনিয়োগ সংক্রান্ত একটি অভিযোগের অনুসন্ধান করছে দুদক। সংস্থাটির উপ-পরিচালক আখতার হামিদ ভূঁইয়ার নেতৃত্বে এই অনুসন্ধান চলছে। গত বছর অনুষ্ঠিত একাদশ সংসদ নির্বাচন ‘প্রভাবিত করার উদ্দেশ্যে’ আসা দেড়শ’ কোটি টাকার’ একটি অংশ উদ্ধারের পর তার সঙ্গে তারেকের সম্পৃক্ততার দাবি করেছিল র‌্যাব।\nএ বিষয়ে বিএনপির প্রতিক্রিয়া জানতে চাইলে দলটির স্থায়ী কমিটির সদস্য আমীর খসরু মাহমুদ চৌধুরী বলেন, বাংলাদেশে যে অপরাজনীতি চলছে, এটা তারই প্রতিফলন।


হোমিয়োপ্যাথি কি অবৈজ্ঞানিক? – সোনার দেশ\nহোমিয়োপ্যাথি কি অবৈজ্ঞানিক?\nচিকিৎসা জগতে এক ফরমান সম্প্রতি খবরের আলোয়। রুশ বিজ্ঞান আকাদেমি ঘোষণা করেছে, হোমিয়োপ্যাথি অকেজো ও অবৈজ্ঞানিক। রাশিয়ায় চিকিৎসা ব্যবস্থা থেকে হোমিয়োপ্যাথিকে নির্বাসনে পাঠানো উচিত। আকাদেমি গড়েছিল এক কমিশন, ভুয়ো বিজ্ঞান পরীক্ষা করে দেখতে। তদন্ত শেষে কমিশনের সুপারিশ: দেশের স্বাস্থ্য মন্ত্রক এবং ওষুধ-নিয়ন্ত্রক সংস্থাগুলো অবিলম্বে জারি করুক নির্দেশ। হোমিয়োপ্যাথিক ওষুধের গায়ে লেবেল সাঁটা হোক। যাতে লেখা থাকবে, ওষুধের ফলদায়ী ক্ষমতা প্রমাণিত সত্য নয়। তবে রোগীর আস্থা থাকলে তিনি তাঁর ওষুধ কিনে খেতে পারেন। সেটা তাঁর ব্যক্তিস্বাধীনতা। কিন্তু ওই শাস্ত্র যদি দাবি করে যে, সে অভ্রান্ত, তা মানা হবে না।\nরুশ বিজ্ঞান আকাদেমির ওই সুপারিশ যেন প্রতিধ্বনি। মাস কয়েক আগে আমেরিকায় ফেডারেল ট্রেড কমিশন (এফটিসি) প্রকাশ করেছিল এক বিবৃতি। শিরোনাম ‘এনফোর্সমেন্ট পলিসি স্টেটমেন্ট অন মার্কেটিং ক্লেমস ফর ওভার-দ্য-কাউন্টার হোমিয়োপ্যাথিক ড্রাগস’। বক্তব্য? হোমিয়োপ্যাথিক ওষুধের কার্যকরিতা সম্পর্কে প্রস্তুতকারী কোম্পানিগুলোর দাবি নির্দ্বিধায় মানা হবে না। অন্য ওষুধের ক্ষেত্রে যে সব মানদ- আছে, সেগুলিতেই বিচার হবে হোমিয়োপ্যাথিক ওষুধের দাবি। ওষুধ কোম্পানির তরফে যে কোনও দাবির সমর্থনে বিজ্ঞানসম্মত প্রমাণ দাখিল করতে হবে। নচেৎ সে দাবি ওষুধের গায়ে লেখা চলবে না।\nতাদের সুপারিশ ঘোষণার কারণ হিসেবে রুশ বিজ্ঞান আকাদেমি বলেছে, শাস্ত্র হিসেবে হোমিয়োপ্যাথি রসায়ন, পদার্থবিজ্ঞান কিংবা জীববিদ্যার স্বীকৃত নীতিগুলো মানে না। অভিযোগ মিথ্যে নয়। দুশো বছরেরও বেশি পুরনো ওই চিকিৎসাশাস্ত্রের মূলনীতি: বিষে বিষক্ষয়। যে দ্রব্যের বেশি পরিমাণ প্রয়োগে নীরোগ মানুষের দেহে রোগের লক্ষণ প্রকাশ পায়, সে দ্রব্য স্বল্প পরিমাণে প্রয়োগ করলে রোগী সুস্থ হয়। গোল বাধে ওই ‘স্বল্প পরিমাণ’-এর সংজ্ঞা নিয়ে। কতটা কম? পরিমাণ কমাতে যে বিশেষ পথে এগোতে হয়, তা এ রকম: দ্রব্যকে প্রথমে তরলে গুলে ফেলা হয়। পাওয়া গেল যে দ্রবণ, তাতে আবার তরল মেশানো। এ ভাবে ক্রমাগত তরল মিশিয়ে দ্রবণকে পাতলা, আরও পাতলা করে ফেলা। শেষে সেই ভীষণ পাতলা দ্রবণ হবে হোমিয়োপ্যাথিক ওষুধ। অথচ দ্রবণকে ভীষণ পাতলা করতে করতে বিজ্ঞানের নিয়মে তার এমন দশা হতেই পারে যে, তাতে দ্রব্য আর লেশমাত্র নেই, শুধুই তরল। অন্তত হোমিয়োপ্যাথিক ওষুধ যে ভাবে তৈরি হয়, সেখানে এটাই দস্তুর। প্রশ্ন সেখানেই। দ্রব্য না থাকলেও সেটা ওষুধ? তাতে রোগ সারবে কেন? রসায়ন, পদার্থবিজ্ঞান বা জীববিদ্যা ওই যুক্তিতে হোমিওপ্যাথিকে অসার এবং আজগুবি মনে করে।\nওই যুক্তিকে ভুল প্রমাণ করতে ফরাসি গবেষক জাক বুভুনিস্ত ১৯৮৮ সালে দাবি করেন, ও রকম লঘু দ্রবণ (যাতে দ্রব্য থাকার কথা নয়) কাজ করছে মানুষের রক্তে শ্বেতরক্তকণিকার ওপর। এই দাবি-সংবলিত পেপার ‘নেচার’ জার্নালে ছাপা হতে চার দিকে হইহই রব। ‘নেচার’ সম্ভ্রান্ত জার্নাল। সেখানে এমন পেপার ছাপা হল! ‘নেচার’-এর তৎকালীন সম্পাদক জন ম্যাডক্স গড়লেন কমিটি। যা ফ্রান্সে বুভুনিস্ত-এর ল্যাবরেটরিতে গিয়ে দেখবে ওঁদের পরীক্ষা। কমিটির সদস্যরা গেলেন। দেখলেন পরীক্ষা। তাঁদের রায়: বুভুনিস্ত-এর দাবি মিথ্যে।\n১৯৮৮-র পর ২০১০। আবার হোমিয়োপ্যাথি নিয়ে শোরগোল। এ বার সব কিছুর কেন্দ্রে লুক মতাঁনিয়ে। এডস ভাইরাস আবিষ্কারের কৃতিত্বে যিনি নোবেল প্রাইজ পান ২০০৮ সালে। স্বদেশি বিজ্ঞানী বুভুনিস্তকে গালিলেয়ো গ্যালিলেইয়ের সঙ্গে তুলনা করে ‘সায়েন্স’ জার্নালে ইন্টারভিউ দেন মতাঁনিয়ে। তাঁর দাবি গালিলেয়োকে যেমন বোঝেনি সে কালের চার্চ, বুভুনিস্তও তেমনই অবিচারের শিকার। তাঁর দাবিও নাকি নির্ভুল ছিল। কী ভাবে? মতাঁনিয়ে দেখেছেন দ্রব্যের লেশ না থাকলেও দ্রবণ ওষুধের কাজ করে। প্রক্রিয়া? ওঁর ব্যাখ্যা: দ্রব্য নেই তো কী, তার ‘স্মৃতি’ বয়ে বেড়ায় তরল। দ্রব্যের অণু থাকার সময় দ্রবণে তরলের অণু তার চার পাশে যে ভাবে দাঁড়াত, দ্রব্য উধাও হলেও নাকি দাঁড়িয়ে থাকে সে ভাবেই। আর, ওতেই নাকি কাজ হয়।\nএক নোবেলবিজেতার দাবি সাড়া ফেললেও ও ব্যাপারে গবেষণার জন্য অর্থ না পেয়ে ক্ষুব্ধ মতাঁনিয়ে প্যারিসে পাস্তুর ইনস্টিটিউট ছেড়ে চলে গেছেন চিন দেশের সাংহাই শহরে, জিয়াওতং বিশ্ববিদ্যালয়ে। ওখানে গবেষণায় কী কী রোমহর্ষক ফল পাচ্ছেন মতাঁনিয়ে, সে সব জানা যাচ্ছে না। কারণ, সে সব ফল বিজ্ঞানের মূল ধারার জার্নালগুলো ছাপা হচ্ছে না। হোমিয়োপ্যাথি গবেষণার কোনও পেপারই ও সব জার্নাল ছাপে না। হ্যাঁ, মূল ধারা। যা মনে করে, পদার্থ না থাকলে তার ক্রিয়াও থাকে না।\nঅথচ, অনেকের অভিজ্ঞতা, হোমিয়োপ্যাথিতে কখনও-সখনও রোগ সারে। তা সারে। ঠিক যেমন জ্যোতিষচর্চায় কখনও-সখনও দারুণ অনুমান করা যায় ভবিষ্যৎ ঘটনাবলি। তাই হস্তরেখাবিদরা বলেন, তাঁরা নাকি ‘বিজ্ঞানসম্মত’ ভাবে ভবিষ্যৎ গণনা করেন। মানুষের জীবনে গ্রহনক্ষত্রের অদ্ভুতুড়ে ‘প্রভাব’ যদি বিজ্ঞান হয়, তা হলে বিজ্ঞান বলে যেটা বাজারে চালু আছে, সেটা, আর যা-ই হোক, বিজ্ঞান নয়। অন্য কিছু।\nহোমিয়োপ্যাথি সম্পর্কে একই কথা বলা যায়।- আনন্দ বাজার পত্রিকার সৌজন্যে


একই বন্ধনীতে মুকুল-বিমল-বিজেপি! কলকাতার বুকে তৃণমূলের এ কেমন প্রচার | Mukul-Bimal-BJP are in same bracket on the poster of trinamool congress in Kolkata - Bengali Oneindia\n8 min ago দেশে বাড়ছে সংক্রমণ, কমছে সুস্থতার হার, সংক্রমণে সপ্তমস্থানে বাংলা\n17 min ago মমতার বিরুদ্ধে নবান্ন ঘিরে বড়সড় অভিযোগে সরব শুভেন্দু অধিকারী, চড়ছে পারদ\nএকই বন্ধনীতে মুকুল-বিমল-বিজেপি! কলকাতার বুকে তৃণমূলের এ কেমন প্রচার\n| Updated: Sun, Oct 22, 2017, 20:16 [IST]\nএকই 'গোত্র'-এ ফেলে দেওয়া হল মুকুল রায়, বিজেপি ও বিমল গুরুংকে! কলকাতার রাস্তায় এমনই এক পোস্টার ঘিরে চাঞ্চল্য ছড়িয়ে পড়ল রাজ্য-রাজনীতিতে। সম্প্রতি কলকাতার বুকে পোস্টারটি পড়েছে তৃণমূল কংগ্রেসের পক্ষ থেকে। ফ্লেক্সের নীচের দিকে তৃণমূলের নাম লেখা থাকলেও স্থানীয় তৃণমূল কংগ্রেসের পক্ষ থেকে সাফ জানিয়ে দেওয়া হয়েছে এই পোস্টারটি তাঁদের দলের তরফে দেওয়া হয়নি।\nতাহলে কে এই পোস্টার দিল কলকাতার রাস্তায়? যেখানে বড় বড় হরফে লেখা- 'মুকুল রায়, বিমল গুরুং, বিজেপি হঠাও, পশ্চিমবঙ্গ বাঁচাও।' সাউথ সিটি মল সংলগ্ন প্রিন্স আনোয়ার শাহ রোড থেকে শুরু করে টালিগঞ্জ ফাঁড়ি পর্যন্ত বেশ কয়েকটি জায়গায় এই পোস্টার পড়েছে।\nরাজনৈতিক মহল মনে করছে, এই পোস্টারে যে বার্তা দেওয়া হয়েছে, তাতে স্পষ্ট এটি তৃণমূলেরই কৌশলী সিদ্ধান্ত বলে মনে করা হচ্ছে। পোস্টারেও লেখা রয়েছে ৮৯ নম্বর ওয়ার্ড তৃণমূল কংগ্রেস কর্মীবৃন্দ। কিন্তু এই সত্য সংশ্লিষ্ট ওয়ার্ড কমিটির তরফে স্বীকার করা হচ্ছে না।\nতবে পোস্টারটি এই বার্তা দিয়ে গেল যে, রাজনীতিতে সবই সম্ভব! যে মুকুল রায় তৃণমূলের ভরকেন্দ্র ছিলেন, তাঁরই বিরুদ্ধে আজ পোস্টার পড়ল তৃণমূল কংগ্রেসের! কোনওদিন কি স্বপ্নেও ভাবা গিয়েছিল- তাঁর নিজের হাতে তৈরি দলই তাঁকে বসিয়ে দেবে রাজদ্রোহী বিমল গুরুংয়ের পাশে! স্লোগান উঠল, মুকুল রায় ও বিমল গুরুং দূর হঠো। সেইসঙ্গে জুড়ল বিজেপিরও নাম।\nতৃণমূল কংগ্রেস এখন মুকুল রায়, বিমল গুরুং এবং বিজেপিকে একই বন্ধনীতে রেখে প্রচারে নামতে চাইছে। এই প্রচারে তাঁদের লক্ষ্য একসঙ্গে তিন শক্তিকে নাশ করা। তা করতে গিয়েই মুকুল রায় ও বিমল গুরুংকেও মিলিয়ে দেওয়া হল। রাজনৈতিক মহলের ব্যাখ্যা, একদিকে বিমল গুরুং ও বিজেপি, অন্যদিকে বিজেপি ও মুকুল রায়- দুইভাগে এই প্রচার করলে সমালোচনার মুখে পড়তে হত না। কিন্তু দুই ক্ষেত্রেই বিজেপি নামটি জড়িত থাকায় তিনটি নামই একই বন্ধনীতে রেখে প্রচারের চেষ্টা হল।\nতৃণমূল কংগ্রেসের এই প্রচার তাই নেতিবাচক লক্ষ্যেই হয়ে গেল বলে মনে করা হচ্ছে। সংশ্লিষ্ট ওয়ার্ডের কমিটির পক্ষ থেকে জানানো হয়েছে, এটি অতি উৎসাহে কোনও তৃণমূল কংগ্রেস কর্মী-সমর্থকরা করতে পারেন। কিন্তু দলের তরফে এই পোস্টার দেওয়া হয়নি। এর সঙ্গে কোনও সংযোগও নেই তৃণমূল কংগ্রেসের।\nmukul roy bimal gurung bjp trinamool congress kolkata west bengal মুকুল রায় বিমল গুরুং বিজেপি তৃণমূল কংগ্রেস কলকাতা পশ্চিমবঙ্গ\nMukul-Bimal-BJP are in same bracket on the poster of trinamool congress in Kolkata.


শুরু এবং সারা – ইস্টিশন ব্লগ\nরাফিন আহমেদের মাথায় শুধু কথাগুলো ঢুকছিল মাত্র । কিন্তু সে কোন তাড়া বোধ করছিল না । গল্প লেখার জন্য তার কোন তাড়া নেই । কারণ সে মনে করে , তার চারপাশের এনট্রপি বা বিশৃঙ্খলা বাড়ছে । তার নিজস্ব চিন্তার জগতও এই এনট্রপি সূত্রের বাইরে নয় । নিজেকে সে কখনো প্রবলভাবে আলাদা আবার কখনো পৃথিবীর সাথে পুরোপুরিভাবে যুক্ত বলে মনে করে । তখন সে নিজের বিন্দুমাত্র আলাদা অস্তিত্ব স্বীকার করে না কিংবা করতে চায় না ।\nকিন্তু এই মুহুর্তে উপদেশদাতা বন্ধুর কথায় যে বিশৃঙ্খলা সৃষ্টি হচ্ছে , সেটা আপাতত বন্ধ করা দরকার । মানুষ যে কেন কাতর হয়ে পড়ে বলতে চাওয়া কথাগুলো কোনরকমে বুলেটগতিতে মুখ দিয়ে বের করার জন্য ।\nকিন্তু আমরা জানি যে , গল্পকার ( যদি গল্প চিন্তা করার জন্য গল্পকার বলা যায় ) রাফিন আহমেদ বাসায় ফিরে সেদিন রাতেই একটা গল্প যেটা কিছুদিন লিখে ফেলে রাখা হয়েছিল , সেটা নিয়েই আবার বসে এবং মধ্যরাত অবধি কিছু একটা দাঁড় করাতে চায় । সেই মুহূর্তে বন্ধুর বলা কথাগুলো খুবই প্রাসঙ্গিক মনে হতে থাকে । শুধু ছাইপাশ গল্পই নয় , অনেক কিছুই সে শুরু করতে পারে না , পারছে না ।\n‘ আরে শুরু করি নি বলেই তো সাম্ভাব্য বিপদ থেকে বেঁচে যাচ্ছি ।’\n‘ শুরু না করলে বিপদ আঁচ করা যায় কীভাবে ? ’\n‘ সম্ভ্যাব্যতার একটা সূত্র আমাদের জানাচ্ছে যে , হঠাৎ করে কোন জলজ্যান্ত মানুষের শূন্যে মিলিয়ে যাওয়ারও একটা সম্ভাবনা আছে । সেখানে একটা কাজ সত্যি করে শুরু করা মানে ফিফটি পার্সেন্ট নিশ্চিত বিপদ মাথায় নিয়ে ঘোরা । আর বিপদের আঁচ মাথায় নিয়ে কি বাকি অর্ধেক সাফল্যের আনন্দ নীরবে , ধরা যাক নিজে নিজেই উদযাপন করা সম্ভব ? ’\n‘ তাহলে তুমি কাজ করছ না ? ’\n‘ অবশ্যই করছি । নিজেকে ইচ্ছার বিরুদ্ধে নিয়ে গিয়ে বাজে অভ্যাস দূর করে শারীরিক সুস্থতা বজায় রাখা সমর্থনযোগ্য । কিন্তু নিজের বোঝাপড়া যদি একটা পর্যায়ে না যায় , তাহলে যা শুরু করব করা , তা তো আর আমি শুরু করছি না । তা করছে অন্য কেউ । ’\n‘ অন্য কেউ যদি করে থাকে , তার ভালোমন্দের দায়ভারও তাহলে তোমার ওপর বর্তায় না । ’\n‘ অবশ্যই বর্তায় । কারণ , যেহেতু তখন নিজের কাজের ওপর আমার কোনরূপ নিয়ন্ত্রণ নেই , তাই সময় কাটানো কিংবা ক্ষেপনের উপায় হিসেবে কাজটির পূর্বাপর নিয়েই বেশি ভাবিত হবো । তুমিই বলো , সেটা কত মর্মান্তিক । ’\nরাফিন আহমেদ যেহেতু তার পুরোনো গল্পটির যেটুকু লেখা আগে হয়েছিল , তা আগে একবার পড়ে নেয় ,তাই সেই পড়ার আনন্দ তাকে তৎক্ষণাৎ আর কিছু লিখতে দেয় না । তার মনে পড়ে কবি শামীম কবিরের লেখা , দ্য সিকনেস অফ মি ইজ আ কজমিক ইভেন্ট ।\nএটা কোন ধরণের সিকনেস ? জ্বরজারি নিশ্চয়ই নয় , দ্বন্দ্ব ? নাও হতে পারে । স্থবিরতা ? সে যে কবে আসিবে সেই প্রশ্ন স্থবিরতার কাছেই ফিরে গেছে । নাহ অর্থ উদ্ধার করতে গিয়ে সেই আবার ঘনঘন লাইনটিই মনে আসছে । দ্য সিকনেস অফ মি ইজ আ কজমিক ইভেন্ট । থাক , কবিতার কথা তাকে না ভাবলেও চলবে । তাকে তো এই মুহূর্তে গল্পই লিখতে হবে ।\nনতুন ওয়ার্ড ফাইল ওপেন করে নতুন গল্প লিখতে বসলে রাফিন টের পায় যে , নিজেকে সে একটা আসন্ন গল্পের লেখক বলে ভেবে নিয়েছে বলেই কাজটা তাকে করতে হচ্ছে । এখানে পূর্বকৃত ধারণা নিজের ওপর আরোপ করা হয়েছে । এটা কোন ফ্রি উইল নয় । তাহলে ফার্স্ট ওয়ার্ড যা ট্রু উইজডম ধারণ করে তা কি কেবল শিশুর পক্ষেই আয়ত্তে অআনা সম্ভব ? হ্যাঁ , শিশুদের প্রজ্ঞাবান বলা যায় ।\nআমরা আরও জানি যে , মানুষের দেহ কার্বনকণা দিয়ে গঠিত বলে রাফিনও একটা অবজেক্টের বাইরে অন্য কিছু নয় । আর মহাবিশ্বের সকল অবজেক্টের নিয়তিই হলো একজন অবজার্ভারের কাছে নিজেকে সাবজেক্ট হিসেবে তুলে দিয়ে ঘটমান দৃশ্যকলার অংশ হয়ে যাওয়া ।\nগল্প সে ঠিকই লেখে কিংবা অন্যভাবে এও বলা যায় যে , রাফিন আহমেদ গল্প লেখার জন্যই বেঁচে থাকে । গল্পকে দর্শকের ভূমিকা সে নিতে দেয় নি । সুতরাং , সুস্থ থাকার জন্য সে গল্পকে অবলম্বন করে এবং সবকিছুকে সে ভাষার চোখ দিয়ে দেখতে চায় ।\nস্টার্টিং পয়েন্ট যদি একটা বিন্দুর মতোই দেখতে হয় , তাহলে সেটা তো চূড়ান্ত মাত্রায় স্বাধীন । সেটার বাসস্থান এবং স্ট্রাকচার গল্পের মাথায় , মধ্যে , শেষ লাইনে এমনকি গল্পের বাইরেও হতে পারে । কিন্তু দ্য রিভেঞ্জ ইজ রাইটিং দ্য হোল স্টোরি অন আ ব্ল্যাংক হার্ড অর ভার্চুয়াল পেপার ।\n← মানবিক হিন্দু ধর্মে ভগবানের আদেশ পালন।\nকর্ণ-যে ভাবে আমরা শব্দ শুনতে পাই,মধ্য কর্ণ, এবং সর্দি কাশি কেন হয়? পর্ব-৩০ (৪) →


বর্ণাঢ্য আয়োজনে ইবিতে মহান বিজয় দিবস উদযাপন -\nDecember 16, 2019 AdminLeaveaComment on বর্ণাঢ্য আয়োজনে ইবিতে মহান বিজয় দিবস উদযাপন\nপতাকা উত্তোলন, বেলুন উড়ানো, আনন্দ শোভাযাত্রাসহ বিভিন্ন আয়োজনের মধ্য দিয়ে ৪৯ তম বিজয় দিবসের উৎসবে মেতে উঠেছে ইসলামী বিশ্ববিদ্যালয় (ইবি)। আজ সোমবার (১৬ ডিসেম্বর) সকাল সাড়ে ১০ টায় মহান মুক্তিযুদ্ধের স্মারক ভাস্কর্য ‘মুক্তবাংলায়’ পুষ্পস্তবক অর্পণ করেন উপাচার্য অধ্যাপক ড. হারুন-উর-রশিদ আসকারী। এসময় উপস্থিত ছিলেন, উপ-উপাচার্য অধ্যাপক ড. শাহিনুর রহমান, কোষাধ্যক্ষ অধ্যাপক ড. সেলিম তোহা ও বিশ্ববিদ্যালয়ের রেজিস্ট্রার (ভারপ্রাপ্ত) এস.এম আব্দুল লতিফ।\nএদিকে বিজয় দিবস উপলক্ষে বেলা ১১ টায় শিক্ষক বনাম কর্মকর্তা, সহায়ক কর্মচারী বনাম সাধারণ কর্মচারী এবং ছাত্র হলসমূহের মধ্যে প্রীতি ভলিবল প্রতিযোগিতা অনুষ্ঠিত হয়। ছাত্রীহলসমূহের মধ্যেও প্রীতি ভলিবল প্রতিযোগিতা অনুষ্ঠিত হবে। পরে মহিলা শিক্ষক ও মহিলা কর্মকর্তা এবং মহিলা সহায়ক কর্মচারী ও মহিলা সাধারণ কর্মচারীদের মধ্যে পিলা পাসিং প্রতিযোগিতা অনুষ্ঠিত হয়। ক্রীড়া প্রতিযোগিতা উদ্বোধনী ও সমাপনী অনুষ্ঠানে প্রধান অতিথি হিসেবে উপস্থিত ছিলেন উপাচার্য অধ্যাপক ড. হারুন-উর-রশিদ আসকারী। বিশেষ অতিথি হিসেবে উপ-উপাচার্য অধ্যাপক ড. শাহিনুর রহমান ও কোষাধ্যক্ষ অধ্যাপক ড. সেলিম তোহা এছাড়াও সম্মানিত অতিথি হিসেবে রেজিস্ট্রার (ভারপ্রাপ্ত) এস এম আব্দুল লতিফ উপস্থিত ছিলেন।\nজিএমপি’র কাশিমপুর থানায় তপোধ্বনি পালিত


স্টাফ রিপোর্টার | প্রকাশের সময় : ৯ ফেব্রুয়ারি, ২০২২, ১২:০৩ এএম\nনারায়ণগঞ্জ সিটি করপোরেশনের (নাসিক) নবনির্বাচিত মেয়র সেলিনা হায়াৎ আইভী আজ বুধবার শপথ নেবেন। একইদিন ওই সিটির নবনির্বাচিত ২৭ জন কাউন্সিলর ও ৯ জন মহিলা কাউন্সিলরও শপথ নেবেন। গতকাল মঙ্গলবার স্থানীয় সরকার বিভাগ থেকে পাঠানো এক প্রেস বিজ্ঞপ্তিতে এ তথ্য জানানো হয়।\nএতে বলা হয়, আজ সকাল ১০টায় রাজধানীর ওসমানী স্মৃতি মিলনায়তনে নাসিকের নবনির্বাচিত মেয়র ও কাউন্সিলররা শপথ নেবেন। শপথ অনুষ্ঠানে প্রধানমন্ত্রী শেখ হাসিনা গণভবন থেকে ভার্চুয়ালি সংযুক্ত হবেন। ভার্চুয়ালি নারায়ণগঞ্জ সিটি করপোরেশনের নবনির্বাচিত মেয়রকে শপথবাক্য পাঠ করাবেন প্রধানমন্ত্রী।\nঅন্যদিকে সশরীরে উপস্থিত থেকে কাউন্সিলরদের শপথবাক্য পাঠ করাবেন স্থানীয় সরকারমন্ত্রী মো. তাজুল ইসলাম। গত ২২ ডিসেম্বর ভোট শেষে নির্বাচিত ব্যক্তিদের নাম-ঠিকানাসহ ২৮ ডিসেম্বর গেজেট প্রকাশ করে নির্বাচন কমিশন। এরপরই স্থানীয় সরকার বিভাগকে প্রয়োজনীয় ব্যবস্থা নেওয়ার জন্য চিঠি দেওয়া হয়। এরই পরিপ্রেক্ষিতে শপথ আয়োজনে সংশ্লিষ্টদের এ-সংক্রান্ত আমন্ত্রণপত্র পাঠান স্থানীয় সরকারসচিব আবদুল মালেক। গত ১৬ জানুয়ারি নারায়ণগঞ্জ সিটি করপোরেশন নির্বাচনে নিকটতম প্রতিদ্বন্দ্বীর চেয়ে ৬৬ হাজার ৫৩৫ ভোট বেশি পেয়ে বিজয়ী হন আওয়ামী লীগের মেয়র প্রার্থী ডা. সেলিনা হায়াৎ আইভী। টানা তৃতীয় বার মেয়র নির্বাচিত হন তিনি।


রং দেখলেই বুঝবেন কোন পাসপোর্ট কোন অঞ্চলের! – BD Photo News\nরং দেখলেই বুঝবেন কোন পাসপোর্ট কোন অঞ্চলের!\n● বিডি ফটোনিউজ\t On Oct 12, 2018\nপাসপোর্ট হচ্ছে এক দেশের নাগরিকের অন্য দেশে ভ্রমণের উদ্দেশ্যে ব্যবহৃত দলিল। বিদেশ ভ্রমণের সময় হাতে থাকা ছোট এ বইটি আপনার সম্পর্কে অনেক কিছু বলে দেয়। সাধারণত, আপনার নিরাপত্তা, দেশের অভ্যন্তরীণ নিয়ম কানুন, জন্মসূত্র এসব নানাবিধ কারণে একজন ব্যক্তি একটা নির্দিষ্ট দেশের অধিবাসী হয়ে থাকেন। ফলে যেকোনো দেশের মানুষের পক্ষেই যত্রতত্র অন্য কোন দেশে গিয়ে বসবাস করার উপায় যেমন নেই তেমনি শুধুমাত্র ভ্রমণ কিংবা অন্য প্রয়োজনীয় কাজে গেলেও তাকে পাসপোর্ট নামক দলিলটির শরণাপন্ন হতে হবে। এটাই মূলত আপনার পরিচয়।\nসবচেয়ে মজার বিষয় হল, ছোট এই বইয়ের রং দেখেও আপনার সম্পর্কে অনেক কিছু ধারণা করা যায়। বিশেষ করে আপনি কোন দেশ বা কোন অঞ্চল থেকে এসেছে সেটা বলে দেয় পাসপোর্টের রং। সাধারণত মানুষের কাছে সবুজ রংয়ের কাভার সম্বলিত পাসপোর্ট অধিক পরিচিত।\nঅনেকেরই ধারণা, সব দেশের মানুষের পাসপোর্ট এক রংয়ের হয়ে থাকে। কিন্তু দেশ এবং উপমহাদেশ ভেদে এই পাসপোর্টের রং ভিন্নতা বহন করে। কোন দেশের কোন রং হবে এটা নিয়ে কোনো বাঁধাধরা নিয়ম না থাকলেও পাসপোর্টের রং ঐ দেশ সম্পর্কে বহুজাতিক তথ্য প্রকাশ করে থাকে। একটা দেশের নিজস্ব সংস্কৃতি, রাজনীতি, বিশ্বাস, ধ্যান-ধারণা সব কিছুর পরিচয় বহন করে।\nযদিও পাসপোর্টের রং নিয়ে আন্তর্জাতিক কোনও নীতিমালা নেই। তারপরও প্রতিটি দেশ বা অঞ্চল তাদের সংস্কৃতি, রাজনীতি, ধর্মীয় বিশ্বাস ইত্যাদির ভিত্তিতে পাসপোর্টে রং ব্যবহার করে বলে জানিয়েছে ব্রিটিশ পাসপোর্ট তৈরিকারক প্রতিষ্ঠান ডে লা রু।\nএ বিষয়ে প্রতিষ্ঠানটির মতে, ইসলামিক দেশগুলো নিজেদের ধর্মের সাথে সঙ্গতি রেখে সবুজ পাসপোর্ট ব্যবহার করে। ইকোনোমিক কমিউনিটি অব ওয়েস্ট আফ্রিকান স্টেটসের সদস্য দেশগুলোও সবুজ রংয়ের পাসপোর্ট ব্যবহার করে। কিছুটা লালচে রংয়ের পাসপোর্ট ব্যবহার পছন্দ করে ইউরোপিয়ান ইউনিয়নভুক্ত দেশগুলো। একই ধরনের পাসপোর্ট ব্যবহার করে ইউরোপিয়ান ইউনিয়নের সদস্য হতে চায় এমন দেশগুলোও, যেমন তুরস্ক।\nঅন্যদিকে, মার্কিন যুক্তরাষ্ট্রের পাসপোর্টের রং ভিন্ন হয়। যদিও দেশটি বিংশ শতাব্দীর শেষার্ধে সবুজ এবং বিভিন্ন ধরণের রংয়ের মধ্যে ছড়িয়ে পড়ে। এটি অবশেষে ১৯৭৬ সালে নীল রঙে স্থাপিত হয়।\nইকোনমিস্টের মতে, আমেরিকান পতাকার নীল রংয়ের সাথে মেলে। ব্রাজিল, আর্জেন্টিনা এবং উরুগুয়েসহ অনেক ক্যারিবিয়ান এবং দক্ষিণ আমেরিকার দেশগুলোর নাগরিকও নীল পাসপোর্ট বহন করেন।\nএছাড়া, সুইডিশ নাগরিকের পাসপোর্টের রং গোলাপি, সুইজারল্যান্ড উজ্জ্বল লাল, সিঙ্গাপুরের পাসপোর্টের রং উজ্জ্বল কমলা/লাল রংয়ের কভার থাকে। কানাডার অস্থায়ী পাসপোর্ট বুকের থাকে সাদা কভার। নরওয়ের মসৃণ নতুন পাসপোর্টগুলি সাদা, ফিরোজা বা লাল রঙের হয়ে থাকে। মরক্কো, পাকিস্তান এবং সৌদি আরবসহ মুসলিম দেশের পাসপোর্ট সবুজ। আর ভারতীয় পাসপোর্টগুলো গভীর নীল রংয়ের।\nঅন্যদিকে, জাতিসংঘের পাসপোর্ট হালকা নীল। জাতিসংঘ শান্তিরক্ষীদের হেলমেটের রংয়ের সাথে মিলিয়ে তাদের পাসপোর্টের রং নীল রাখা হয়েছে।\nসাংবাদিক কল্যাণ ট্রাস্টে প্রধানমন্ত্রীর আরো ২০ কোটি টাকা অনুদান\n‘খালেদা ক্ষমতায় আসলে উন্নয়নের চাকা থমকে যাবে’


Diwali Puja: দীপাবলিতে ঘরে কী ভাবে করবেন লক্ষ্মী পুজো? জেনে নিন পূজা বিধি - diwali puja vidhi: step-by-step guide to perfectly perform lakshmi puja at home | Eisamay\nShramana Ray | EiSamay.Com | Updated: Nov 11, 2020, 11:49 AM\nদীপাবলিতে ঘরে কী ভাবে করবেন লক্ষ্মী পুজো? এদিন লক্ষ্মীর পাশাপাশই গণেশেরও পুজো করে থাকেন অবাঙালি সমাজ। এই পজোর সহজ বিধির প্রত্যেক ধাপ উল্লেখ করা হল এখানে।\nএই সময় অ্যাস্ট্রো ডেস্ক: দীপাবলির সন্ধেয় অনেক জায়গাতেই লক্ষ্মীপুজো করা হয়। দীপাবলিতে বাঙালি যেমন কালিপুজো করে, তেমন অনেক বাঙালি ঘরেও এদিন লক্ষ্মীপুজোর প্রথা প্রচলিত আছে। দুর্গাপুজোর দিন কয়েক পরে পূর্ণিমা তিথিতে যে লক্ষ্মীপুজো হয়, সেটি কোজাগরী লক্ষ্মীপুজো নামে পরিচিত। আর দীপাবলিতে যে লক্ষ্মীপুজো হয়, তা পরিচিত দীপান্বিতা লক্ষ্মী পুজো নামে।\nএদিন বাঙালি গৃহস্থ ঘরে অলক্ষী বিদায় করে লক্ষ্মীকে বরণ করে নেওয়া হয়। অবাঙালি সমাজে দীপাবলিতে লক্ষ্মীপুজো বহুল প্রচলিত। জেনে নিন দীপাবলিতে ঘরে কী ভাবে সম্পদের দেবীর আরাধনা করবেন।\nশান্তস্বভাবা লক্ষ্মীর অপরিচ্ছন্নতাএকদমই পছন্দ নয়। যে স্থান নোংরা, অপরিষ্কার সেখানে লক্ষ্মীর চরণ পড়ে না। তাই দীপাবলির আগে ঘর ভালো করে পরিষ্কার করা খুব জরুরি। গোটা বাড়ি ভালো করে ধুয়ে মুছে সাফ করার পর গঙ্গাজল ছিটিয়ে পরিশুদ্ধ করে নিন।\nপুজোর আসন পাতুন\nযেখানে পুজো করবেন, সেই ঘরের উপযুক্ত স্থানে পুজোর আসন পাতুন। একটা নীচু টেবিল বা পিঁড়ির ওপর পরিষ্কার লাল সুতির কাপড় পেতে সেখানে কয়েক দানা শস্য ছড়িয়ে দিন।\nকলস স্থাপন করুন\nযেখানে শস্য ছড়িয়েছেন, তার মাঝামাঝি একটি রুপো বা তামার কলস স্থাপন করুন। কলসের ৭৫ শতাংশ জল দিয়ে পূর্ণ করুন। তার মধ্যে দিন একটা সুপারি, একটা গাঁদাফুল, একটা কয়েন এবং কয়েক দানা চাল। এই কলসের মুখের ওপরে আম্রপল্লব রাখুন।\nলক্ষ্মী ও গণেশের মূর্তি স্থাপন করুন\nপুজোর আসনের মধ্যিখানে রাখুন লক্ষ্মীর মূর্তি এবং কলসের ডান দিকে রাখুন গণেশের মূর্তি। একটা ছোট থালায় চূড়ো করে কিছুটা চাল দিন, পাশে হলুদ গুঁড়ো দিয়ে একটা পদ্মফুল আঁকুন এবং কয়েকটা কয়েন দিন। এই পুজোর থালি দেবমূর্তির সামনে স্থাপন করুন।\nব্যাংকের পাশবই রাখুন\nআপনার ব্যাংক অ্যাকাউন্টের পাশবই অথবা সম্পদ সংক্রান্ত অন্য কাগজ রাখুন পুজোর স্থানে।\nলক্ষ্মী ও গণেশের মূর্তি বা ছবিতে তিলক কেটে সামনে একটা প্রদীপ জ্বালান। তিলক কাটুন কলসের গায়েও।\nএবার লক্ষ্মী ও গণেশের মূর্তির পায়ের কাছে ফুল নিবেদন করুন। আপনার হাতেও কিছু ফুল নিন।\nহাতে ফুল নিয়ে হাত জোড় করে চোখ বন্ধ করে দীপাবলির পুজোর মন্ত্র উচ্চারণ করুন। মন্ত্রপাঠের পর লক্ষ্মী ও গণেশের পায়ে আপনার হাতের ফুল নিবেদন করুন।\nলক্ষ্মীর মূর্তিকে জল দিয়ে স্নান করান। এরপর লক্ষ্মী মূর্তির সারা গায়ে পঞ্চামৃতের প্রলেপ দিয়ে আবার জল দিয়ে পরিষ্কার করুন। পরিষ্কার সুতির কাপড় দিয়ে মূর্তি পরিষ্কার করে ফের যথাস্থানে স্থাপন করুন।\nএরপর হলুদ, কুমকুম এবং চালের তিলক লাগান মূর্তিতে। মালা নিবেদন করুন এবং ধূপকাঠি জ্বালিয়ে দিন।\nলক্ষ্মীদেবীকে নারকেল, সুপারি এ পানপাতা নিবেদন করুন। এর পর ফল ও মিষ্টি নিবেদন করুন। কিছু ফুল ও কয়েকটা কয়েন মূর্তির সামনে রাখুন।\nএকটি থালায় প্রদীপ জ্বালিয়ে নিয়ে লক্ষ্মীর আরতি সম্পন্ন করুন।\nDiwali 2020: সংসারে সমৃদ্ধি আনতে দিওয়ালিতেই করুন মহালক্ষ্মীর পুজো! পরের খবর\nলক্ষ্মী পুজো দীপাবলির পুজো lakshmi puja process lakshmi puja at home Diwali Puja\nWeb Title : diwali puja vidhi: step-by-step guide to perfectly perform lakshmi puja at home


হজরত মুহম্মদ (সা.) এর বিদায় হজের ভাষণ (Page ১) — ধর্মীয় আলোচনা — রাজশাহী মেডিকেল কলেজ ফোরাম\nহজরত মুহম্মদ (সা.) এর বিদায় হজের ভাষণ\nরাজশাহী মেডিকেল কলেজ ফোরাম → ধর্মীয় আলোচনা → হজরত মুহম্মদ (সা.) এর বিদায় হজের ভাষণ\n১ Topic by dr.shamim 2011-02-15 22:28:20\nTopic: হজরত মুহম্মদ (সা.) এর বিদায় হজের ভাষণ\nহাফেজ শেখ মিরাজ\nমহানবী (সা.) জন্মগ্রহণ করেছিলেন রবিউল আউয়াল মাসে। এ পৃথিবী থেকে বিদায়ও নেন এই মাসে। মৃত্যুর আগে মহানবী (সা.) শেষ হজব্রত পালনের সময় পৃথিবী থেকে তার বিদায়ের সময় যে ঘনিয়ে এসেছে সে সম্পর্কে আভাস দেন। ইসলামের পারিবারিক, সামাজিক এবং রাষ্ট্রীয় দিক দর্শন ঘোষিত হয়েছিল রাসূলে পাক (সা.) এর ওই ভাষণে। মহানবী (সা.) বিদায় হজের ভাষণে বলেন, হে আমার প্রিয় ভক্তবৃন্দ, আজ যে কথা তোমাদের বলব, মনোযোগ দিয়ে শ্রবণ কর। আমার আশঙ্কা হচ্ছে, তোমাদের সঙ্গে একত্রে হজ করার সুযোগ আর আমার ঘটবে না।\nহে মুসলিম, আঁধার যুগের সমস্ত ধ্যান-ধারণাকে ভুলে যাও, নব আলোকে পথ চলতে শিখ। আজ হতে অতীতের সব মিথ্যা সংস্কার, অনাচার ও পাপ-প্রথা বাতিল হয়ে গেল। মনে রেখ সব মুসলমান ভাই-ভাই। কেউ কারও চেয়ে ছোট নও, কারও চেয়ে বড় নও। আল্লাহর চোখে সবাই সমান।\nনারী জাতির কথা ভুলো না। নারীর ওপর পুরুষের যেরূপ অধিকার আছে, পুরুষের ওপর নারীরও সেরূপ অধিকার আছে। তাদের প্রতি অত্যাচার করো না। মনে রাখবে_ আল্লাহকে সাক্ষী রেখে তোমরা তোমাদের স্ত্রীকে গ্রহণ করেছ।\nসাবধান! ধর্ম সম্বন্ধে বাড়াবাড়ি করো না। এই বাড়াবাড়ির ফলে অতীতে বহু জাতি ধ্বংস হয়েছে। প্রত্যেক মুসলমানের ধন-প্রাণ পবিত্র বলে জানবে। যেমন পবিত্র আজকের এই দিন_ ঠিক তেমনই পবিত্র তোমাদের পরস্পরের জীবন ও ধন-সম্পদ।\nহে মুসলমানগণ, হুঁশিয়ার! নেতার আদেশ কখনো লক্সঘন করো না। যদি কোনো কর্তিত-নাশা কাফ্রী ক্রীতদাসকেও তোমাদের আমীর করা হয় এবং সে যদি আল্লাহর কিতাব অনুসারে তোমাদের চালনা করে, তবে অবনত মস্তকে তার আদেশ মেনে চলবে।\nদাসদাসীদের প্রতি সর্বদা সদ্ব্যবহার করবে। তাদের ওপর কোনোরূপ অত্যাচার করবে না। তোমরা যা খাবে তাদেরও তাই খাওয়াবে; যা পরবে তাই পরাবে। ভুলে যেও না তারাও তোমাদেরই মতো মানুষ। সাবধান! পৌত্তলিকতার পাপ যেন তোমাদের স্পর্শ না করে। শিরক করো না, চুরি করো না, মিথ্যা কথা বলো না, ব্যভিচার করবে না। সর্বপ্রকার মলিনতা হতে নিজেকে মুক্ত করে পবিত্রভাবে জীবনযাপন করবে। চিরদিন সত্যাশ্রয়ী হবে। মনে রাখবে, একদিন তোমাদের আল্লাহর কাছে ফিরে যেতে হবে। সেদিন তোমাদের কৃতকর্মের জন্য জবাবদিহি করতে হবে। বংশের গৌরব করো না। যে ব্যক্তি নিজ-বংশকে হেয় মনে করে অপর কোনো বংশের নামে আত্মপরিচয় দেয়, আল্লার অভিশাপ তার ওপর নেমে আসে।\nহে আমার উম্মতগণ, আমি যা রেখে যাচ্ছি, তা যদি তোমরা দৃঢ়ভাবে ধারণ করে থাক, তবে কিছুতেই তোমাদের পতন হবে না। সেই গচ্ছিত সম্পদ কি? তা আল্লাহর কোরআন এবং তার রাসূলের আদেশ। নিশ্চয় জানবে, আমার পর আর কোনো নবী নেই। আমিই শেষ নবী। যারা উপস্থিত আছ, তারা অনুপস্থিত সব মুসলমানের কাছে আমার এই বাণী পেঁৗছে দিও...। এ পর্যন্ত বলে রাসূল পাক (সা.) ঊর্ধ্বাকাশে তাকিয়ে আবেগ ভরে বললেন, হে আল্লাহ, হে আমার প্রভু, আমি কি তোমার বাণী পেঁৗছে দিত পারলাম? আমি কি আমার কর্তব্য সম্পাদন করতে পারলাম? লক্ষ্য কণ্ঠে নিনাদিত হলো : নিশ্চয়! নিশ্চয়!!\nতখন হজরত কাতর কণ্ঠে পুনরায় বললেন, প্রভু হে, শ্রবণ কর, সাক্ষী থাক; এরা বলছে আমার কর্তব্য আমি করছি। এই সময় কোরআনের শেষ আয়াত নাজিল হলো : '(হে মুহম্মদ!) আজ আমি তোমার দীনকে সম্পূর্ণ করলাম এবং তোমার ওপর আমার নিয়ামত পূর্ণ করে দিলাম। ইসলামকেই তোমার ধর্ম বলে মনোনীত করলাম।'\n২ Reply by আব্দুল্লাহ 2011-02-16 07:28:01\nRe: হজরত মুহম্মদ (সা.) এর বিদায় হজের ভাষণ\nদরকারী জিনিস শেয়ার করেছেন..!\nGenerated in ০.০৪ seconds (৮৩.১৫% PHP - ১৬.৮৫% DB) with ১২ queries


ঢাকা রেসিডেন্সিয়ালের ছাত্র আবরারের লাশ কবর থেকে উত্তোলন – Dainik Amader Shomoy\n৩১ মে ২০২০ ১০:৩০\nঢাকা রেসিডেন্সিয়ালের ছাত্র আবরারের লাশ কবর থেকে উত্তোলন\n৯ নভেম্বর ২০১৯ ১৬:০৫ | আপডেট: ৯ নভেম্বর ২০১৯ ১৬:২৫\nনাইমুল আবরারের লাশ উত্তোলন করা হচ্ছে। ছবি : আমাদের সময়\nআদালতের নির্দেশে ঢাকা রেসিডেন্সিয়াল মডেল কলেজের নবম শ্রেণির ছাত্র নাইমুল আবরারের লাশ কবর থেকে উত্তোলন করা হয়েছে। আজ শনিবার দুপুর ২টা ৩০ মিনিটের দিকে নোয়াখালীর সোনাইমুড়ী উপজেলার ৮ নম্বর সোনাপুর ইউনিয়নের ধন্যপুর গ্রামের মাওলানা মোহাম্মদ উল্যা বাড়ির পারিবারিক কবরস্থান থেকে লাশ উত্তোলন করা হয়।\nনোয়াখালীর নির্বাহী ম্যাজিস্ট্রেট ইলিশায় রিসিলের নেতৃত্বে লাশ উত্তোলন করা হয়। এ সময় উপস্থিত ছিলেন, মামলার তদন্ত কর্মকর্তা ও মোহাম্মদপুর থানার ইন্সপেক্টর মো.আব্দুল আলিমসহ পুলিশের চার সদস্য।\nলাশ উত্তোলনের সার্বিক বিষয় তদারকি করেন সোনাইমুড়ী উপজেলা নির্বাহী কর্মকর্তা টিনা পাল ও সোনাইমুড়ী থানার ভারপ্রাপ্ত কর্মকর্তা (ওসি) আব্দুস সামাদ। এ সময় আরও উপস্থিত ছিলেন, সোনাপুর ইউনিয়ন পরিষদ চেয়ারম্যান আলমগীর হোসেন।\nমামলার তদন্ত কর্মকর্তা জানান, লাশ উত্তোলনের পরে ময়নাতদন্তের জন্য নোয়াখালী জেনারেল হাসপাতাল মর্গে প্রেরণ করা হবে।\nএর আগে গত বুধবার ঢাকার চতুর্থ অতিরিক্ত মহানগর হাকিম মো. আমিনুল হক নাইমুল আবরারের লাশ উত্তোলনের এ আদেশ দেন।\nপ্রসঙ্গত, গত শুক্রবার (১ নভেম্বর) ঢাকা রেসিডেন্সিয়াল মডেল কলেজে কিশোর আলোর অনুষ্ঠানে বিদ্যুৎস্পৃষ্ট হয়ে আবরারের মৃত্যুতে প্রথম আলো কর্তৃপক্ষের অব্যবস্থাপনাকে দায়ী করে পত্রিকাটির সম্পাদকের বিরুদ্ধে মামলা দায়ের করেন এই স্কুলছাত্রের বাবা মো. মুজিবুর রহমান। পরে বাদীর জবানবন্দি গ্রহণ করে আবরারের লাশ কবর থেকে উত্তোলন করে ময়নাতদন্তের নির্দেশ দেন আদালত। একই সঙ্গে আবরারের মৃত্যুর ঘটনায় দায়ের হওয়া অপমৃত্যু মামলার সঙ্গে তার বাবার নালিশি মামলাটি এক সঙ্গে তদন্ত করতে বলেছেন আদালত। আগামী ১ ডিসেম্বরের মধ্যে তদন্ত প্রতিবেদন আদালতে দাখিল করতে মোহাম্মদপুর থানার ওসিকে নির্দেশ দিয়েছেন ঢাকার চতুর্থ অতিরিক্ত মহানগর হাকিম।


টম মুডি দিলেন কেন উইলিয়ামসনের চোট নিয়ে বড়ো আপডেট, জেনে নিন আগামি ম্যাচে খেলবেন কিনা\nসানরাইজার্স হায়দ্রাবাদের দলকে কিংস ইলেভেন পাঞ্জাবের বিরুদ্ধে সোমবার ৬ উইকেটে হারের মুখে পড়তে হয়েছে। এখন সানরাইজার্সের দলকে নিজেদের পরের ম্যাচ দিল্লি ক্যাপিটালসের বিরুদ্ধে ১৪ এপ্রিল খেলবে হবে। এই ম্যাচের আগে হাদ্রাবাদের কোচ টম মুডি কেন উইলিয়ামসনের চোট নিয়ে বড়ো আপডেট দিলেন।\nকেন উইলিয়ামসন পরের ম্যাচের জন্য থাকবেন উপলব্ধ\nজানিয়ে দিই যে নিজের চোটের কারণে কেন উইলিয়ামসন এই আইপিএলে ৫টি ম্যাচ মিস করে ফেলেছেন। তিনি সানরাইজার্সের হয়ে খালি দ্বিতীয় ম্যাচেই খেলতে পেরেছিলেন, কিন্তু গত ৪টি ম্যাচে তিনি দলের প্রথম একাদশের বাইরে রয়েছেন। তার জায়গায় দলের নেতৃত্ব দিচ্ছেন ভুবনেশ্বর কুমার। এর মধ্যেই সানরাইজার্সের কোচ টম মুডি কেন উইলিয়ামসনের চোট নিয়ে আপডেট দিতে গিয়ে বলেন যে কেন উইলিয়ামসন পরের ম্যাচের জন্য উপলব্ধ থাকবেন।\nটুইট করে দিয়েছেন তথ্য\nKolkata: Coach Tom Moody and Kane Williamson of Sunrisers Hyderabad (SRH) Tom Moody and mentor VVS Laxman duringapractice session, at the Eden Gardens in Kolkata on May 24, 2018. (Photo: IANS)\nটম মুডি কেন উইলিয়ামসনের চোটের তথ্য স্বয়ং নিজের আধিকারিক টুইটার অ্যাকাউন্টে দিয়েছেন। আসলে তিনি আগামি ম্যাচের জন্য একটি টুইট করেছিলেন। যেখানে তাকে সমর্থকরা প্রশ্ন করেন যে কেন উইলিয়ামসন কি চোট থেকে সুস্থ হয়ে উঠেছেন? এর জবাবে তিনি সমর্থকদের জবাব দিয়ে নিজের টুইটার অ্যাকাউন্টে লেখেন “হ্যাঁ, কেন আমাদের আগামি ম্যাচের জন্য ফিট থাকবেন”। সেই সঙ্গে টম মুডি বলেন যে জোরে বোলার খলিল আহমেদও পরের ম্যাচের জন্য ফিট হয়ে যাবেন।\nএখানে দেখুন টম মুডির টুইট\nBack in Hyderabad, haveafew days off before our next match against #DC (14th). Chance to freshen up, reflect and improve for the business end of the tournament. #OrangeArmy #onwardsandupwards\nTagged: আইপিএল ১২, আইপিএল ২০১৯, কেন উইলিয়ামসন, খলিল আহমেদ, টম মুডি, সানরাইজার্স হায়দ্রাবাদ


সন্ত্রাসবাদের পৃষ্ঠপোষকতার প্রমাণ পেলে শিক্ষাপ্রতিষ্ঠানের বিরুদ্ধে ব্যবস্থা: দীপু মনি : Shopner Bangladesh\nমঙ্গলবার, ১৭ সেপ্টেম্বর ২০১৯, ০৬:৩৪ পূর্বাহ্ন\nসর্বমোট পঠিত: ৩৬\nসন্ত্রাসবাদের পৃষ্ঠপোষকতার প্রমাণ পেলে শিক্ষাপ্রতিষ্ঠানের বিরুদ্ধে ব্যবস্থা: দীপু মনি\nশিক্ষামন্ত্রী ডা. দীপু মনি বলেছেন, কোনো শিক্ষাপ্রতিষ্ঠানের বিরুদ্ধে জঙ্গিবাদ-সন্ত্রাসবাদের পৃষ্ঠপোষকতার প্রমাণ পাওয়া গেলে তাদের বিরুদ্ধে আইনানুগ ব্যবস্থা গ্রহণ করা হচ্ছে। শিক্ষা প্রতিষ্ঠানে এ সংক্রান্ত কার্যক্রমের মনিটরিং জোরদার করা হয়েছে। পাশাপাশি ক্লাসে শিক্ষার্থীদের অনুপস্থিতির বিষয়টিও সতর্কতার সঙ্গে মনিটর করা হচ্ছে। সোমবার জাতীয় সংসদে আহসান আদেলুর রহমানের প্রশ্নের জবাবে তিনি এ কথা বলেন।\nমন্ত্রী বলেন, শিক্ষা প্রতিষ্ঠানে জঙ্গিবাদ-সন্ত্রাসী কর্মকাণ্ড প্রতিরোধে সচেতনতামূলক কার্যক্রম হাতে নেয়া হয়েছে। এর অংশ হিসেবে জনপ্রতিনিধি, শিক্ষক, অভিভাবক, সমাজের বিশিষ্ট ব্যক্তি, কমিউনিটি নেতা, ইমাম, গণমাধ্যম প্রতিনিধিদের অংশগ্রহণে মতবিনিময় সভার আয়োজন করা হয়েছে। এছাড়া বেসরকারি বিশ্ববিদ্যালয়সমূহে শিক্ষক, কর্মকর্তা, কর্মচারী নিয়োগের ক্ষেত্রে পূর্ণাঙ্গ তথ্য যাচাই-বাছাই এ বিভাগের নির্দেশনার অনুসরণ নিশ্চিত করার বিষয়টি পর্যবেক্ষণ করা হচ্ছে।\nমন্ত্রী আরও জানান, শিক্ষা মানুষের মৌলিক অধিকার এবং আর্থ-সামাজিক উন্নয়নের চাবিকাঠি। উন্নয়নকে গতিশীল ও স্থায়ী করতে এসডিজিতে শিক্ষাকে মূল ভিত্তি হিসেবে বিবেচনা করা হয়েছে। একবিংশ শতাব্দীর চ্যালেঞ্জ মোকাবেলার উপযোগী সুশিক্ষিত, আধুনিক প্রযুক্তিজ্ঞানসম্পন্ন মানবসম্পদ গড়ে তুলতে আওয়ামী লীগ সরকার জাতীয় শিক্ষানীতি-২০১০ প্রণয়ন করেছে, যা ধাপে ধাপে বাস্তবায়িত হচ্ছে। এবারের নির্বাচনী ইশতেহারেও বিষয়টি গুরুত্বসহকারে উল্লেখ করা হয়েছে।\nএমপিওভুক্তিকরণ প্রসঙ্গে শিক্ষামন্ত্রী ডা. দীপু মনি জানান, গতিশীলতা ও স্বচ্ছতা আনয়নের জন্য এমপিও’র কার্যক্রম বিকেন্দ্রীকরণ এবং অনলাইনভিত্তিক করা হয়েছে। শিক্ষাপ্রতিষ্ঠানকে এমপিওকরণের কার্যক্রম শুরু হয়েছে। শিক্ষা প্রতিষ্ঠানে মাল্টিমিডিয়া ক্লাস মনিটরিংয়ের জন্য অনলাইন ড্যাশ বোর্ড স্থাপন করা হয়েছে।\nশিক্ষামন্ত্রী ডা. দীপু মনি সংসদকে জানিয়েছেন, চাঁদপুর-৪ (ফরিদগঞ্জ) নির্বাচনী এলাকায় মোট ১০৬টি শিক্ষাপ্রতিষ্ঠানের মধ্যে ১৫টি শিক্ষা প্রতিষ্ঠানেরই সভাপতির দায়িত্ব পালন করছেন সাবেক সংসদ সদস্য ড. মোহাম্মদ শামছুল হক ভুইয়া। একইসঙ্গে আরও ৬টি প্রতিষ্ঠানে ভুইয়া পরিবারের সদস্যরা সভাপতির দায়িত্ব পালন করছেন। মুহম্মদ শফিকুর রহমানের এক প্রশ্নের জবাবে শিক্ষামন্ত্রী এ তথ্য জানান।\nডা. দীপু মনি বলেন, ফরিদগঞ্জ এলাকায় ৪টি নিু মাধ্যমিক বিদ্যালয়, ৪২টি মাধ্যমিক বিদ্যালয়, ৪টি স্কুল অ্যান্ড কলেজ, একটি ইন্টারমিডিয়েট কলেজ, ৩টি ডিগ্রি কলেজ ও একটি কারিগরি ও বাণিজ্য কলেজ, ২৪টি দাখিল মাদ্রাসা, ১৩টি আলিম মাদ্রাসা, ১৩টি ফাজিল মাদ্রাসা, একটি কামিল মাদ্রাসাসহ মোট ১০৬টি শিক্ষাপ্রতিষ্ঠান রয়েছে।\nশিক্ষামন্ত্রী ডা. দীপু মনি বলেছেন, কোনো শিক্ষাপ্রতিষ্ঠানের বিরুদ্ধে জঙ্গিবাদ-সন্ত্রাসবাদের পৃষ্ঠপোষকতার প্রমাণ পাওয়া গেলে তাদের বিরুদ্ধে আইনানুগ ব্যবস্থা গ্রহণ করা হচ্ছে। শিক্ষা প্রতিষ্ঠানে এ সংক্রান্ত কার্যক্রমের মনিটরিং জোরদার করা হয়েছে। পাশাপাশি…